text:
khwinana.co.za
Title: Dinoko
Keywords:
Description: Dinoko Dinoko > Contact Events Gallery About Us Main Dinoko t?a ga Khwinana KHWINANA,KHUINANA,KWINANA goba QUINANA, ka moka re Dinoko! Welcome to the home of Dinoko t?a ga Khwinana. Rea tshepha gore l
khwinana.co.za is ranked 0 in the world (amongst the 40 million domains).
A low-numbered rank means that this website gets lots of visitors.
This site is relatively popular among users in the united states.
It gets 50% of its traffic from the united states .This site is estimated to be worth $0.
This site has a low Pagerank(0/10). It has 1 backlinks. khwinana.co.za has 43% seo score.
khwinana.co.za Alexa Rank History Chart
khwinana.co.za Html To Plain Text
Dinoko Dinoko > Contact Events Gallery About Us Main Dinoko t?a ga Khwinana KHWINANA,KHUINANA,KWINANA goba QUINANA, ka moka re Dinoko! Welcome to the home of Dinoko t?a ga Khwinana. Rea tshepha gore le wena o Noko! O amoget?we. To find out more about who we are Announcements Kgokgothe Dinoko! Dinoko lea welwa! Dinoko le tsibitshwa ka lenyalo (leshatho) la Patrick Mabusela le Anna Malatjie, lona le tla ba ka Saturday 31, March 2012 gabo mosadi Motetema, Groblersdal, leka Sunday 1, April 2012 gabo monna (Kwakwalata, Mapela). shate Dinoko shate! sereto "A Gee! Noko wee." "Ke Noko'a Mmaseala sa dira.." ``Ka kgopelo, ge eba o tseba sereto sa dinoko ka botlalo, se romele go Matsobane III goba Donald ka pohlako`` ? 2011 Dinoko tsa ga Khwinana | Powered By: 3G Technology| Contact us
khwinana.co.za Whois
Domain Name: KHWINANA.CO.ZA


c: text/html

text:
Kgaolo Ya Bobedi
Beibele ke Puku e Tšwago go Modimo
1, 2. Ke ka baka la’ng Beibele e le mpho e kgahlišago kudu e tšwago go Modimo?
O IKWA bjang ge mogwera wa gago a go nea mpho o sa letela? O hlaganela go e bula, e bile o thabela gore mogwera wa gago o ile a nagana ka wena. O a mo leboga.
2 Beibele ke mpho e tšwago go Modimo. E re botša ditaba tšeo go se nago moo re ka di hwetšago gona. Ka mohlala, e re botša gore Modimo o bopile magodimo, lefase le monna wa pele le mosadi. E re nea melao ya motheo yeo e ka re thušago ge re na le mathata. Ka Beibeleng, re ithuta kamoo Modimo a tlago go phethagatša morero wa gagwe wa go dira gore lefase le kgahliše. Beibele ke mpho e kgahlišago kudu!
3. O tla lemoga’ng ge o dutše o ithuta Beibele?
3 Ge o dutše o ithuta Beibele, o tla lemoga gore Modimo o nyaka gore o be mogwera wa gagwe. Ge o dutše o ithuta ka yena, segwera sa lena se tla gola.
4. Ke’ng seo se go kgahlago ka Beibele?
4 Beibele e fetoletšwe ka maleme a e ka bago a 2 600, gomme go gatišitšwe dikopi tše dibilione. Batho ba dibilione lefaseng ba ka kgona go bala Beibele ka segagabo bona. Le gona beke e nngwe le e nngwe, batho ba ka godimo ga milione ba hwetša Beibele! Ee, ga go na puku e nngwe yeo e swanago le Beibele.
5. Ke ka baka la’ng re ka re Beibele e “buduletšwe ke Modimo”?
5 Beibele e “buduletšwe ke Modimo.” (Bala 2 Timotheo 3:16.) Eupša batho ba bangwe ba ka botšiša gore: ‘Ka ge Beibele e ngwadilwe ke batho, go tla bjang gore go thwe e tšwa go Modimo?’ Beibele e araba ka gore: “Batho ba boletše se se tšwago go Modimo ge ba be ba šušumetšwa [goba, ba hlahlwa] ke moya o mokgethwa.” (2 Petro 1:21) Taba ye e swana le rakgwebo yo a botšago mongwaledi wa gagwe gore a ngwale lengwalo. Mongwadi wa lengwalo leo ke mang? Ke rakgwebo, e sego mongwaledi wa gagwe. Ka mo go swanago, Mongwadi wa Beibele ke Modimo, e sego batho bao a ba dirišitšego gore ba e ngwale. Modimo o ile a ba hlahla gore ba ngwale dikgopolo tša gagwe. Ruri Beibele ke “lentšu la Modimo.”
BEIBELE E NEPAGETŠE
6, 7. Ke ka baka la’ng re ka re Beibele e a dumelelana?
6 Go tšere mengwaga ya ka godimo ga e 1 600 Beibele e ngwalwa. Bangwadi ba yona ba phetše dinakong tše di sa swanego. Ba bangwe ba be ba rutegile eupša ba bangwe ba se ba rutega. Ka mohlala, yo mongwe e be e le ngaka. Ba bangwe e be e le balemi, barei ba dihlapi, badiši, baporofeta, baahlodi le dikgoši. Gaešita le ge Beibele e ngwadilwe ke batho ba fapafapanego, dikarolo tša yona ka moka di a dumelelana. Dikgaolo tša yona ga di ganetšane. *
7 Dikgaolo tša mathomo tša Beibele di hlalosa kamoo mathata a lefase a thomilego ka gona, gomme dikgaolo tša mafelelo di re botša kamoo Modimo a tlago go rarolla mathata ao ka gona ka go dira gore lefase e be paradeise. Beibele e akaretša mengwaga e dikete ya histori ya batho gomme e bontšha gore ka mehla morero wa Modimo o a phethagala.
8. Nea mehlala yeo e bontšhago gore Beibele e nepagetše ditabeng tša thutamahlale.
8 Beibele e be e se ya ngwalelwa go re ruta thutamahlale goba gore e be puku yeo e ithutwago sekolong, eupša ka mehla seo e se bolelago ka thutamahlale se nepagetše. Se ke seo re ka se letelago ka puku yeo e tšwago go Modimo. Ka mohlala, puku ya Lefitiko e na le ditaelo tša Modimo tša kamoo Baisiraele ba bego ba ka thibela malwetši gore a se ke a phatlalala. Ditaelo tše di ngwadilwe kgale pele batho ba tseba kamoo dipaketheria le ditwatši di bakago malwetši ka gona. Le gona Beibele e ruta ka mo go nepagetšego gore lefase le fegilwe lefeeleng. (Jobo 26:7) Le gona ge batho ba bantši ba be ba dumela gore lefase ke phaphathi, Beibele e boletše gore ke ntikodiko.
9. Go botega ga bangwadi ba Beibele go re thuša go kwešiša’ng?
9 Ka mehla Beibele e nepagetše ge e bolela ka histori. Eupša dipuku tše dintši tša histori ga di bolele therešo e feletšego ka gobane bangwadi ba tšona ba be ba sa botege. Ka mohlala, ga se ka mehla moo ba ilego ba ngwala ka dinako tša ge ditšhaba tša gabo bona di be di fenywa ntweng. Go e na le moo, bangwadi ba Beibele ba be ba botega ka gobane ba be ba ngwala therešo gaešita le ge Baisiraele ba fentšwe. Ba ngwadile le ka diphošo tša bona. Ka mohlala, ka pukung ya Numeri, Moshe o re botša gore o ile a dira phošo e kgolo le gore Modimo o ile a swanelwa ke go mo otla ka baka la phošo yeo. (Numeri 20:2-12) Go botega ga bangwadi ba Beibele go bontšha gore Beibele e tšwa go Modimo. Se se ra gore re ka bota Beibele.
PUKU YEO E NAGO LE KELETŠO E BOTSE
10. Ke ka baka la’ng keletšo ya Beibele e re tšwela mohola lehono?
10 Beibele e “buduletšwe ke Modimo gomme [e] hola ka go ruta, go kgala [le] go phošolla.” (2 Timotheo 3:16) Ee, keletšo ya Beibele e re tšwela mohola lehono. Jehofa o tseba kamoo re bopilwego ka gona, ka baka leo, o kwešiša kamoo re naganago le kamoo re ikwago ka gona. O re tseba go feta kamoo re itsebago ka gona gomme o nyaka gore re thabe. O tseba seo se tlago go re hola le seo se tlago go re gobatša.
11, 12. (a) Ke keletšo efe e botse yeo Jesu a e neilego go Mateo kgaolo 5 go ya go 7? (b) Ke selo sefe se sengwe seo re ka ithutago sona ka Beibeleng?
11 Go Mateo kgaolo 5 go ya go 7, re bala ka keletšo e botse kudu yeo Jesu a e neilego ya kamoo re ka thabago, kamoo re ka phedišanago le batho ba bangwe, kamoo re ka rapelago le kamoo re ka bago le pono e nepagetšego ka tšhelete. Gaešita le ge a neile keletšo ye mengwaga e 2 000 e fetilego, e sa dutše e le matla le go ba le mohola lehono.
12 Ka Beibeleng, Jehofa o re ruta le melao ya motheo yeo e re thušago go phela bophelo bjo bokaone bja lapa, go šoma ka thata le go phedišana ka khutšo le batho ba bangwe. Melao ya motheo ya Beibele ka mehla e ka re thuša, go sa šetšwe gore re bomang, re dula kae goba gore re na le mathata afe.—Bala Jesaya 48:17; bala Tlhaloso 3.
O KA BOTA BOPOROFETA BJA BEIBELE
13. Jesaya o be a boletše gore go tlo direga’ng ka motse wa Babilona?
13 Diporofeto tše dintši tša Beibele di šetše di phethagetše. Ka mohlala, Jesaya o ile a porofeta gore motse wa Babilona o be o tla fedišwa. (Jesaya 13:19) O hlalositše tlwaa kamoo motse woo o bego o tla fenywa ka gona. Motse woo o be o šireleditšwe ka dikgoro tše dikgolo le noka. Eupša Jesaya o boletše e sa le pele gore noka yeo e be e tla gopa gomme dikgoro tša yona tša tlogelwa di butšwe. Bao ba bego ba tlo o hlasela ba be ba tlo o thopa ntle le go lwa le wona. Jesaya o porofetile le gore monna yo a bitšwago Korese ke yena a bego a tlo fenya Babilona.
14, 15. Boporofeta bja Jesaya bo ile bja phethagala bjang?
14 Mengwaga e 200 ka morago ga gore boporofeta bjoo bo ngwalwe, madira a ile a fihla a loketše go hlasela Babilona. Ke mang a bego a eteletše pele madira ao? E be e le Korese, kgoši ya Peresia, bjalo ka ge boporofeta bjoo bo be bo boletše. Eupša na madira a Korese a be a tla thopa Babilona ntle le go lwa le yona, go etša ge go boletšwe e sa le pele?
15 Bošegong bja ge motse woo o hlaselwa, Bababilona ba be ba dirile monyanya. Ba ile ba ikwa ba sa boife selo ka gobane ba be ba šireleditšwe ke merako e megolo le noka. Korese le madira a gagwe ba ile ba epa moedi ka ntle ga motse gore ba fokotše meetse a noka yeo. Meetse ao a ile a fokotšega ka mo go lekanego gore madira a Baperesia a kgone go tshela noka yeo. Eupša madira ao a be a tlo feta bjang merakong ya Babilona? Go etša ge boporofeta bjoo bo boletše, dikgoro tša motse di ile tša tlogelwa di sa tswalelwa, ka gona madira ao a ile a thopa motse woo ntle le go lwa le Bababilona.
16. (a) Jesaya o porofetile eng ka bokamoso bja Babilona? (b) Re tseba bjang gore boporofeta bja Jesaya bo ile bja phethagala?
16 Jesaya o porofetile gore mafelelong ga go na motho yo a tla boelago a dula Babilona. O ngwadile gore: “E ka se sa dulwa le ka mohla, e bile e ka se be le baagi go iša melokong le melokong.” (Jesaya 13:20) Na seo se ile sa phethagala? Moo motse wa Babilona o bego o le gona, dikhilomithara tše e ka bago tše 80 ka borwa bja Baghdad, kua Iraq, ke mašope feela. Le lehono, ga go na motho yo a dulago moo. Jehofa o swietše Babilona “ka leswielo la phedišo.”
17. Ke ka baka la’ng re ka bota dikholofetšo ka moka tša Modimo?
17 Taba ya gore diporofeto tše dintši tša Beibele di šetše di phethagetše e ra gore re ka bota seo Beibele e se bolelago ka bokamoso. Re ka kgodišega gore Jehofa o tla phethagatša kholofetšo ya gagwe ya go dira lefase paradeise. (Bala Numeri 23:19.) Ee, re na le kholofelo ya “bophelo bjo bo sa felego bjo Modimo yo a ka se kego a aketša a bo holofeditšego mehleng ya bogologolo.”
BEIBELE E KA FETOŠA BOPHELO BJA GAGO
18. Paulo o hlalosa bjang “lentšu la Modimo”?
18 Re ithutile gore ga go na puku e nngwe yeo e swanago le Beibele. E a dumelelana, le gona ge e bolela ka ditaba tša thutamahlale goba tša histori, ka mehla e nepagetše. Le gona e re nea keletšo e botse e bile e na le diporofeto tše dintši tšeo di šetšego di phethagetše. Eupša ga go felele fao. Moapostola Paulo o ngwadile gore: “Lentšu la Modimo le a phela e bile ke le matla.” Seo se ra go re’ng?
19, 20. (a) Beibele e ka go thuša bjang gore o itsebe gabotse? (b) O ka bontšha bjang gore o leboga mpho yeo e lego Beibele?
19 Beibele e ka fetoša bophelo bja gago. E ka go thuša gore o itsebe gabotse. E ka go thuša go kwešiša dikgopolo tša gago tša ka garegare le maikwelo a gago. Ka mohlala, re ka nagana gore re rata Modimo. Eupša go bontšha gore re a mo rata, re swanetše go diriša seo Beibele e se bolelago.
20 Ruri Beibele ke puku e tšwago go Modimo. O nyaka gore o e bale, o ithute yona le go e rata. Leboga mpho ye gomme o tšwele pele o ithuta yona. Ge o ka dira bjalo, o tla kwešiša morero wa Modimo ka batho. Sehlogong se se latelago, re tlo ithuta ka mo go oketšegilego ka morero wo.
^ par. 6 Batho ba bangwe ba re Beibele ga e dumelelane, eupša seo ga se therešo. Bala kgaolo 7 ka pukung ya Beibele—Na ke Lentšu la Modimo Goba la Motho? yeo e gatišitšwego ke Dihlatse tša Jehofa.
^ par. 16 Ge e ba o nyaka go ithuta ka mo go oketšegilego ka boporofeta bja Beibele, o ka bala matlakala 27-29 ka poroutšheng ya Puku ya Batho ka Moka, yeo e gatišitšwego ke Dihlatse tša Jehofa.
^ par. 17 Go fedišwa ga motse wa Babilona ke bjo bongwe bja diporofeto tše dintši tša Beibele tšeo di ilego tša phethagala. O ka hwetša ditaba tša mabapi le diporofeto tšeo di bolelago ka Jesu Kriste go Tlhaloso 5.

robotstxt: allowed

filter: keep


text:
Thuto 4
Jesu Kriste ke Mang?
1. Bophelo bja Jesu bo thomile bjang?
Go fapana le motho le ge e le ofe, Jesu o phetše legodimong e le motho wa moya pele a ka belegwa lefaseng. (Johane 8:23) E be e le tlholo ya pele ya Modimo, gomme o ile a thuša ge go hlolwa dilo tše dingwe ka moka. Ke yena feela yo Jehofa a mo hlodilego ka go lebanya gomme ke ka baka leo a bitšwago ka mo go swanetšego gore ke Morwa “yo a tswetšwego a nnoši” wa Modimo. (Johane 1:14) Jesu o ile a šoma e le Mmoleledi wa Modimo, ka gona o bitšwa gape gore ke “Lentšu.”
2. Ke ka baka la eng Jesu a ile a tla lefaseng?
Modimo o rometše Morwa wa gagwe lefaseng go tšwa legodimong ka go fetišetša bophelo bja gagwe ka popelong ya kgarebe ya Mojuda yeo e bitšwago Maria. Ka gona, Jesu ga se a ka a ba le tate wa motho. (Luka 1:30-35) Jesu o tlile lefaseng (1) go tlo ruta therešo ka Modimo, (2) go re beela mohlala wa go dira thato ya Modimo le ge re ena le mathata gotee le (3) go nea bophelo bja gagwe bjo bo phethagetšego e le “topollo.”
3. Ke ka baka la eng re nyaka topollo?
Topollo ke tefo yeo e lefšago bakeng sa go lokolla motho kotsing ya lehu. (Ekisodo 21:29, 30) Lehu le botšofadi e be e se karolo ya morero wa Modimo wa mathomong bakeng sa batho. Re tseba seo bjang? Modimo o ile a botša motho wa pele, Adama, gore ge a ka dira seo Beibele e se bitšago sebe, o be a tla hwa. Ka gona, ge nkabe Adama a se a ka a dira sebe, nkabe a se a ka a hwa. (Genesi 2:16, 17; 5:5) Go ya ka Beibele, lehu le “tsene” bathong ka moka ka Adama. Ka gona, Adama o ile a fetišetša ditlogolong tša gagwe ka moka sebe le kotlo ya sona, e lego lehu. Re nyaka topollo gore e re lokolle kotlong ya lehu yeo re e abetšego go Adama.
Ke mang yo a bego a ka lefa topollo ya go re lokolla lehung? Ge re ehwa, re lefa molato wa dibe tša rena feela. Ga go na motho yo a sego a phethagala yo a ka lefelelago dibe tša batho ba bangwe.
4. Ke ka baka la eng Jesu a ile a hwa?
Ka go se swane le rena, Jesu o be a phethagetše. Ka gona, go be go sa nyakege gore a hwele dibe tša gagwe—o be a se a ka a dira dibe. Go e na le moo, Jesu o hwetše dibe tša ba bangwe. Modimo o ile a bontšha gore o rata batho kudu ka go romela Morwa wa gagwe gore a re hwele. Jesu le yena o ile a bontšha gore o a re rata ka go ikokobeletša Tatagwe le go gafa bophelo bja gagwe bakeng sa dibe tša rena.
5. Ke eng seo Jesu a se dirago gona bjale?
Ge a be a le mo lefaseng, Jesu o ile a fodiša balwetši, a tsoša bahu le go ntšha batho tlaišegong. Ka go re’alo, o bontšhitše seo a tlago go se direla batho ka moka ba kwago nakong e tlago. (Mateo 15:30, 31; Johane 5:28) Ka morago ga gore Jesu a hwe, Modimo o ile a mo tsoša e le sebopiwa sa moya. (1 Petro 3:18) Ke moka Jesu o ile a leta a le ka letsogong le letona la Modimo go fihlela ge Jehofa a mo nea matla a go buša e le Kgoši godimo ga lefase ka moka. (Baheberu 10:12, 13) Ga bjale Jesu o buša e le Kgoši legodimong, gomme balatedi ba gagwe ba tsebatša ditaba tšeo tše dibotse lefaseng ka bophara.
Go se go ye kae, Jesu o tla diriša matla a gagwe e le Kgoši go fediša tlaišego le bao ba e bakago. Bohle bao ba bontšhago tumelo go Jesu ka go mo kwa ba tla phela paradeiseng mo lefaseng.
Ithute ka mo go Oketšegilego
Ke Eng Seo ge e le Gabotse Beibele e se Rutago?
Topollo—Mpho e Kgolo Kudu ya Modimo
Topollo ke eng? E bolela’ng go wena?


text:
Go Thwe’ng ge e ba ke Lewa ke Bodutu?
Seo o ka se dirago
1. Naganišiša ka dika tša gago. (2 Bakorinthe 11:6) Gaešita le ge e le mo gobotse go lemoga mafokodi a gago, o na le mo gontši moo o ka go dirago. Go lemoga dika tša gago go tla go nea kgodišego yeo o e hlokago e le gore o se sa itebelela ka tsela e fošagetšego gomme o fenye go lewa ke bodutu. Ipotšiše gore: ‘Dika tša ka tše dibotse ke dife?’ Nagana ka bokgoni bjo itšego bjo o nago le bjona goba dika tše dibotse tšeo o nago le tšona.
2. Kgahlegela batho ba bangwe e le ka kgonthe. Thoma ka go kgahlegela batho ba sego kae feela. Mofsa yo a bitšwago Jorge o re: “
Go fo botšiša batho ba bangwe gore ba phela bjang goba go ba botšiša ka mošomo wa bona go go thuša gore o ba tsebe gakaone.”
Tšhišinyo: O se ke wa nyaka go gwerana feela le dithaka tša gago. Ba bangwe ba bagwera ba paala bao ba begilwego ka Beibeleng e be e le batho bao ba fetanago ka nywaga e mentši kudu, ba bjalo ka Ruthe le Naomi, Dafida le Jonathane gotee le Timotheo le Paulo. (Ruthe 1:16, 17; 1 Samuele 18:1; 1 Bakorinthe 4:17) Le gona gopola gore poledišano ke go abelana dikgopolo, ga go fo bolela motho o tee. Batho ba tšeela godimo batheetši ba babotse. Ka gona ge e ba o na le go ba le dihlong, gopola gore ga se gore e swanetše go ba wena o bolelago ka dinako tšohle!
3. Hlagolela go ba le ‘
kwelobohloko.’ (1 Petro 3:8) Gaešita le ge o sa dumelelane le pono ya motho yo o boledišanago le yena, ka go se fele pelo mo dumelele gore a bolele. Bolela kudu ka dintlha tšeo le dumelelanago ka tšona. Ge e ba o nagana gore o swanetše go ganetša motho yoo ka taba e itšego, dira bjalo ka boleta le ka šedi.
Tšhišinyo: Bolela le batho ba bangwe ka tsela yeo o ka ratago gore ba bolele le wena ka yona. Dingangišano tše di sa hlokagalego goba go kwera batho ba bangwe le go ba roga goba go itira moloki ka go ba ahlola, go fo dira gore ba se ke ba go batamela. Ba tla go rata kutšwanyana ge e ba ‘
mantšu a gago ka mehla e le a kgahlišago.’—Bakolose 4:6.
Ithute ka mo go Oketšegilego
MATLAKALA A GO ITEKOLA A BAFSA
Go Katanela go se Lewe ke Bodutu
Na o lwantšhana le go lewa ke bodutu? Diriša letlakala le la go itekola gomme o bone lebaka leo le dirago gore o ikwe o lewa ke bodutu le seo o ka se dirago gore o swaragane le maikwelo ao.
GO HLALOSA TABA KA GO THALA DISWANTŠHO
Mogwera wa Paale Ke’ng?
Go hwetša bagwera ba go se re selo go bonolo, eupša o ka hwetša bjang bagwera ba kgonthe?


text:
BAFSA BA A BOTŠIŠA
Na go Rogana go Tloga go Fošagetše?
“Ke šetše ke tlwaetše go kwa dipolelo tša maroga moo ke sa hlwago ke tshwenyega. E šetše e le setlwaedi.”—Christopher, wa mengwaga e 17.
“Ge ke be ke sa le yo monyenyane ke be ke tlwaetše go rogana kudu. Go rogana ke mokgwa wo o tlwaelegago gabonolo eupša go boima go o tlogela.”—Rebecca, wa mengwaga e 19.
Molekwana
O ikwa bjang ge o ekwa batho ba bangwe ba rogana?
Ga ke lemoge seo—ke selo seo se tlwaelegilego.
Ke tshwenyega ganyenyane—eupša ke fo amogela.
Ke a kgopišega—ga ke tlwaele.
-
O rogana ga kae?
Ga ke rogane
Ka sewelo
Gantši
-
Go ya ka wena, taba ya go se rogane ke ya bohlokwa gakaakang?
Ga e tloge e le bohlokwa gakaalo
E bohlokwa kudu
-
Lebaka leo e lego taba e tshwenyago
Na o lebelela go rogana e le taba e tshwenyago? Mohlomongwe o ka re ‘E sego ka mokgwa woo.’ ‘Go feta moo, go na le mathata a magolo mo lefaseng ao re swanetšego go tshwenyega ka wona. Ntle le moo, batho ka moka ba a rogana!’ Na se ke therešo?
Therešo ke gore go na le batho bao ba kgethago go se rogane. E bile ba na le mabaka a mabotse ao a dirago gore ba se rogane ao batho ba bangwe ba sa kego ba nagana ka wona. Ka mohlala:
Go rogana ga se taba ya mantšu feela. Dipolelo tša gago di bontšha seo se diregago ka gare ga gago. Go rogana go ka bontšha gore ga o na taba le maikwelo a batho ba bangwe. Na ruri se ke motho yo o lego yena?
Beibele e re: “Eupša dilo tše di tšwago ka molomong di tšwa pelong.”—Mateo 15:18.
Go rogana go ka dira gore batho ba bangwe ba se be le pono e botse ka wena. Puku ya Cuss Control e re: “Tsela yeo re bolelago ka yona e ka bontšha mohuta wa bagwera ba rena, tlhompho yeo re tla e hwetšago go ba leloko goba bao re šomago le bona, kamoo ditswalano tša rena di tlago go ba ka gona, kamoo re tlago go tutuetša ba bangwe, ge e ba re tla hwetša mošomo goba go hlatlošwa mošomong le kamoo batho bao ba sa re tsebego ba tlago go re amogela ka gona.” E tlaleletša ka gore: “Ipotšiše ge e ba mohlomongwe ditswalano tša gago di be di ka kaonefala ge e ba o sa rogane.”
Beibele e re: “Tlošang go lena ... polelo e gobošago.”—Baefeso 4:31.
Go rogana go ka se dire gore o kgahliše go ya le kamoo o naganago ka gona. Pukung ya gagwe ya How Rude! Dr. Alex Packer o boletše gore: “Batho bao ba dulago ba rogana ba nola moko.” O oketša ka gore polelo e tletšego maroga “ga ena bohlale goba go bontšha kwelobohloko. Ge e ba dipolelo tša gago di sa kwešišege e bile di sa kwagale di ka kgoma tsela yeo monagano wa gago o šomago ka yona.”
Beibele e re: “Anke polelo e bodilego e se ke ya tšwa melomong ya lena.”—Baefeso 4:29.
Seo o ka se dirago
Ipeele pakane. Ke ka baka la’ng o sa leke go fokotša go rogana ka lebaka la kgwedi goba ka tlase ga moo? O ka bona kamoo o dirago tšwelopele ka gona ka go ithalela tšhate goba go swaya khalentareng. Gore o kgomarele seo o ikemišeditšego sona, go ka nyakega gore o gate megato e mengwe. Ka mohlala:
Phema boithabišo bjoo bo tlatšago kgopolo ya gago ka maroga. Beibele e re: “Ditlwaelano tše mpe di senya mekgwa e holago.” (1 Bakorinthe 15:33) “Ditlwaelano” ga se feela batho eupša di akaretša boithabišo—difilimi tšeo o di lebelelago, dipapadi tša khomphutha tšeo o di bapalago le mmino woo o theetšago. Kenneth wa mengwaga e 17, o re: “Go bonolo kudu go fo opela koša yeo o e ratago eupša o sa šetše mantšu a yona a maroga—ka ge feela e ena le molotšana o mobose.”
Bontšha gore o godile. Batho ba bantši ba a rogana ka ge ba nagana gore seo se ba dira gore ba bontšhe e ka ba godile. Ge e le gabotse se ga se therešo. Beibele e re batho ba godilego ke bao “ba tlwaeditšego matla a bona a go hlatha ka go a diriša, e le gore ba kgethologanye se se nepagetšego le se se fošagetšego.” (Baheberu 5:14) Ga ba itheoše seriti ka ge ba nyaka go kgahliša ba bangwe.
Ge e le gabotse polelo e sa hlwekago e šilafatša monagano wa gago le wa ba bangwe ka dikgopolo tše sa kgahlišego. Go na le batho ba bantši bao menagano ya bona e šetšego e šilafetše lefaseng! Puku ya Cuss Control e kgothatša ka gore: “O se ke wa tlatša batho bao ba nago le mekgwa e sa kgahlišego. Bapala karolo ya gago ka go bolela polelo e hlwekilego. O tla ikwa o le kaone le batho ba bangwe ba tla go bona o le motho yo kaone.”
Ithute ka mo go Oketšegilego
PHAFOGA!
Kamoo o ka Fenyago Kgateletšo ya Dithaka
Kgateletšo ya dithaka e ka dira gore batho ba lokilego ba dire dilo tše mpe. Ke’ng seo o swanetšego go se tseba ka yona, le gona o ka lebeletšana bjang le yona?


text:
Go Thwe’ng ge e ba ke sa Amogelwe?
Seo o ka se dirago
Sa pele, tseba mohuta wa batho bao o hwetšago go le thata kudu gore ba go amogele.
Nywaga:
Ga ke amogelwe ke . . .
dithaka
bafsa bao ba mphetago
batho ba bagolo
Bokgoni:
Ga ke amogelwe ke . . .
boradipapadi
batho bao ba nago le bokgoni
dirutegi
Semelo:
Ga ke amogelwe ke batho bao ba . . .
ikholofelago
tumilego
nago le sehlotswana
Sa bobedi, kgetha lefoko leo le hlalosago tsela yeo o itshwarago ka yona ge o na le batho bao o ba kgethilego ka mo godimo.
Ke itira eka ke rata goba ke kgahlegela dilo tše di swanago le tša bona.
Ke hlokomologa dilo tšeo ba di kgahlegelago ka bolela ka tša ka.
Ke a ikhomolela gomme ka nyaka sebaka sa go tloga.
Sa boraro, gata mogato wa pele! O ka se letele gore ka mehla batho ba tle go wena; ka dinako tše dingwe wena o swanetše go ya go bona. (Bafilipi 2:4) O ka dira seo bjang?
Nyaka bagwera bathong bao e sego dithaka tša gago. Nagana ka se: Ke ka baka la’ng o nyaka go gwerana feela le dithaka tša gago ke moka o belaela ka gore ga o hwetše bagwera? Seo se tla swana le go bolawa ke tlala o le sehlakahlakeng seo se tletšego ka dihlapi!
“Mma o ile a nkgothaletša gore ke leke go bolela le batho ba bagolo. O itše ke tla makatšwa ke go bona gore go na le dilo tše dintši gakaakaang tšeo re swanago ka tšona. O be a nepile, ga bjale ke na le bagwera ba bantši!”—Helena wa nywaga e 20.
Ithute go ba le bokgoni bja poledišano. Sephiri ke (1) go theetša, (2) go botšiša dipotšišo le (3) go bontšha kgahlego ya kgonthe.—Jakobo 1:19.
“Ke leka go ba motheetši go e na le go ba yo a bolelago. Le gona ge ke bolela, ke leka gore ke se ke ka bolela ka nna goba go bolela gampe ka ba bangwe.”—Serena wa nywaga e 18.
“Ge e ba motho yo a itšego a nyaka go bolela ka selo seo ke sa se tsebego gabotse, ke mo kgopela gore a hlalose, e lego seo ke holofelago gore se tla mo dira gore a bolele le nna kutšwanyana.”—Jared wa nywaga e 21.
“Ke na le dihlong, ka gona ke ikgapeletša gore ke boledišane le batho. Eupša gore o dire bagwera, o swanetše go ba le bogwera. Ka gona ke thomile go bolela.”—Leah wa nywaga e 16.


text:
News
KGOPELO YA DITŠHIŠINYO
TŠHIŠINYO YA MALOKO A BOTO YA KHOPHOREIŠENE YA LEKGOTLAKGAŠO YA AFRIKA BORWA (SABC)
Dihlongwa le/goba batho ba laletšwa go šišinya maina a batho bao ba tla tlatšago dikgoba tša maloko ao e sego a khuduthamaga a Boto ya Khophoreišene ya Lekgotlakgašo ya Afrika Borwa (South African Broadcasting Corporation Limited), ka mo e hlagišitšwego ka go Karolo 13 bjale ka ge go laetšwa go Karolo 13 ya Molao wa tša Lekgotlakgašo, Nomoro 4 wa 1999.
Khophoreišene ya Lekgotlakgašo la Afrika Borwa e hlamilwe go ya ka Molao wa tša Lekgotlakgašo (1936) bjalo ka kgwebo ya mmušo ya go neelana ka ditirelo tša kgašo ya radio le ya thelebišene Afrika Borwa.
Dinyakwa: Maloko a Boto, ge a lebelelwa ka mohlakanelwa, a swanetše go ba batho bao e lego gore: • ba loketše go šoma Botong go ya ka mangwalo a bona a dithuto, bokgoni le maitemogelo a pholisi ya tša kgašo le theknolotši, molao wa lekgotlakgašo, molao wa tša bogaši, tša kgwebo le tša ditšhelete,go bapatša, tša boraditaba, tša boithabišo le thuto, ditaba tša leago le tša mešomo
• ba ineela go dira toka, tokologo ya tlhagišo, tokelo ya setšhaba ya go hwetša tshedimošo, le go beya dilo pepeneneng le maikarabelo ka bao ba šomago diofising tša setšhaba
• ba emela karolokgolo ya setšhaba sa Rephabliki
• ba ineela go maikemišetšo le dikokwane bjale ka ge di laeditšwe ka gare ga Tšhatha ya SABC
• e ba badudi ba Afrika Borwa ba go dulela sa ruri mo Rephabliking.
Ditšhišinyo tša go ngwalwa di swanetše go ba le leina ka botlalo le aterese ya sehlongwa le/goba motho wa go šišinya, motho wa go šišinywa a saene gore o dumela gore leina la gagwe le šišinywe, le CV ya gagwe, gomme e neelane bonnyane ka tshedimošo ya tše di latelago:
• Maina ka botlalo, nomoro ya ID le bong
• Aterese ya kgokaganyo, nomoro ya mogala le ya fekese le aterese ya emeile
• Maitemogelo a mošomo (go tsopolwe matšatšikgwedi le maina a dihlongwa)
• Dikhopi tša go tiišetšwa ka go saenwa tša mangwalo a dithuto le ID.
Ditšhišinyo le dipotšišo di lebišwe go Photfolio ya tša Dikgokaganyo (e lebišwe go Mna Thembinkosi Ngoma, Mongwaledi wa Komiti) 3rd Floor, 90 Plein Street, Cape Town, 8000 goba di emeilelwe go tngoma@parliament.gov.za goba di fekesetšwe go 0865225740. Dipotšišo ka mogala di ka lebišwa go (021) 403 3733.
Letšatši la mafelelo la go romela ditšhišinyo ke: Labohlano, 30 June 2017 ka 16:00.
Hle, tseba gore mangwalo a dithuto a yo a šišintšwego a ka lekolwa ke ba tša polokego. Ditšhišinyo tša go latelwa di ka se amogelwe.
Parliament. Making Democracy Work
ADVERTISEMENT


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Timotheo 3:1-17
3 Eupša tseba gore mehleng ya bofelo+ go tla ba le dinako tše di hlobaetšago tšeo go lego thata go lebeletšana le tšona.+2 Gobane batho e tla ba baithati, barati ba tšhelete, ba go ikgantšha, ba ikgogomošago, barogaki, ba go se kwe batswadi,+ ba go se leboge, ba go se botege,+3 ba ba se nago lerato la tlhago,+ ba ba sa ikemišetšago go amogela tumelelano le ge e le efe,+ bathomeletši,+ ba se nago boitshwaro, ba bogale,+ ba go se rate go loka,+4 baeki,+ ba hlogothata, ba tletšego boikgantšho,+ ba ratago maipshino go e na le go rata Modimo,+5 bao ba bonagalago eka ke barapedi ba Modimo+ eupša ba latola matla a borapedi bjoo maphelong a bona;+ ba bjalo o ba furalele.+6 Gobane mo go ba, go tsoga banna bao ka boradia ba tsenago dintlong+ gomme ba thopa basadi ba fokolago bao ba imetšwego ke dibe, bao ba gogwago ke dikganyogo tša mehutahuta,+7 bao ba ithutago ka mehla fela le ka mohla ba sa kgone go fihlelela tsebo e nepagetšego ya therešo.+8 Ka tsela yeo Jannese le Jamborese+ ba ganeditšego Moshe ka yona, ka mo go swanago ba le bona ba tšwela pele ba ganetša therešo.+ Batho ba bjalo ke ba ba senyegilego monaganong,+ ba sa amogelegego tumelong.+9 Lega go le bjalo, ba ka se tšwele pele go feta mo, gobane botlatla bja bona bo tla ba molaleng kudu go bohle, go etša botlatla bja batho bao ba babedi.+10 Eupša wena o latetše thuto ya ka kgauswi, tsela ya ka ya bophelo,+ morero wa ka, tumelo ya ka, go se fele pelo ga ka, lerato la ka, kgotlelelo ya ka,11 ditlaišo tša ka le ditlhokofatšo tša ka tšeo di ntiragaletšego ge ke le Antiokia,+ Ikonia+ le Lisitara.+ Ke kgotleletše ditlaišo tše gomme Morena o ntlhakodišitše go tšona ka moka.+12 Ge e le gabotse, bohle bao ba ratago go phela ka boineelo go Modimo tswalanong le Kriste Jesu le bona ba tla hlomarwa.+13 Eupša batho ba kgopo le baikgakanyi ba tla fetelela ka bobe, ba aroša e bile ba arošwa.+14 Lega go le bjalo, wena tšwela pele dilong tše o ithutilego tšona gomme wa kgodišwa gore o di dumele,+ o tseba batho bao o ithutilego tšona go bona+15 le gore go tloga boseeng+ o tsebile mangwalo a makgethwa, ao a kgonago go go hlalefišetša phologo+ yeo e lego mabapi le Kriste Jesu.+16 Lengwalo* ka moka le buduletšwe ke Modimo+ gomme le hola ka go ruta,+ go kgala,+ go phošolla+ le go laya+ ka toko,17 gore motho wa Modimo a swanelege ka botlalo,+ a hlangwe ka mo go feletšego bakeng sa modiro o mongwe le o mongwe o mobotse.+


text:
Seo ke Ithutago Sona ka Beibeleng
E re “Ke a Leboga”
Dithuto tše tša Beibele di hlametšwe bana ba nywaga e meraro le ya ka tlase. Taonelouta le go phrintha thuto ye gomme o e bale le ngwana wa gago.
Tše di Oketšegilego go tšwa Dihlogong tše
Baheberu ba Bararo
Thuša bana ba gago go kwešiša gore ke ka baka la eng Shaderaka, Meshaka le Abedinego ba ile ba gana go rapela seswantšho sa kgoši.
Jesu
Ruta ngwana wa gago ka go belegwa ga Jesu.
Baapostola ba 12
Thuša bana ba gago gore ba tsebe maina a baapostola ba 12 ka hlogo.


text:
DIKANEGELO TŠA BEIBELE TŠA DISWANTŠHO
Moya o Mokgethwa o Matlafatša Simisone
Ke’ng seo se dirilego gore Simisone e be monna yo matla mehleng ya gagwe? Bala kanegelo ya diswantšho Inthaneteng goba faeleng e phrinthilwego ya PDF.
Tše di Oketšegilego go tšwa Dihlogong tše
Adama le Efa ba ba le Boithati
Go ile gwa direga’ng ka baka la boithati bja bona?
Jehofa o Matlafatša Gideone
Banna bao ba laetšwego ke Gideone ba ile ba fediša madira a mantši a Bamidiane.
Ruthe ke Mogwera yo a Botegago
Le ge e be e se Moisiraele, potego ya gagwe e ile ya mo tlišetša tšhegofatšo e kgahlišago ya Modimo.


text:
Ditaba tsa go Bafala tsa go tšwa ga Modimo!
Ditaba tso tsa go bafala tsa go tšwa ga Modimo ke difeng? Ke ntaba di tshepega? Pukunyana yowa ye fetola diputsiso tsa go tlwaelega tsa Baebele.
Bona tso pukunyana yowa ye nyoko go gelepang ka tsona ša
Pukunyana yo ye nyoko go thuša kela go go gelepa gore tso o di tšhutang Lentsung la Modimo, e leng Baebele, di go natefele. Bona gore o ka berekisa byang Baebele yago go segela mangwalong.
Ditaba tsa go Bafala ke Ying?
Tšhuta gore ditaba tsa go bafala tsa go tšwa ga Modimo ke ying, ke ntaba di yakgoswa le gore o tshwanele o make ying.
Modimo ke Mang?
Ayitsano Modimo o na le lebitso kela go tihlopa ka rune?
Nje ke Nnete Gore Ditaba tso tsa go Bafala di tšwa ga Modimo?
Re ka tshepa byang gore Baebele ya resa?
Jeso Kreste ke Mang?
Tšhuta gore Jeso o hwele ying, go lepolla ke ying le gore Jeso o maka ying gana byalo.
Mara Modimo o Tikemisele Ying ka Lefase lo?
Baebele ye hlayisa tso Modimo a tikemiseleng tsona ka lefase lo, le gore go hlopega go nyoko fela neng le tsa gore bokamotshwana bo nyoko leyela batho ying.
Ayitsano re Tshwanele re Nape re Lebala ka bo ba Hlokofeleng?
Ke ying so se makegang mo re hwa? Ayitsano re nyoko tsoga re ba bonne fote bo re ba ratang ba gore ba hwile?
Mmušo wa Modimo ke Ying?
Ke mang kgoši ya Mmušo wa Modimo, Mmušo wo o nyoko segelela ying?
Ke Ntaba Modimo a re Lesa re Hlopega?
Dilo tsa go befa di thomme byang, gona ke ntaba Modimo a sa di tlose? Ayitsano mohlopego wo nyoko tsoga o fediye?
O ka Maka Byang Gore Mutšing Wago go Jabodise?
Jehova ke Modimo wa go jabola, le yene o nyaka gore mitši ye jabole. Tikwele mo Baebele ye kgala banna, basadi, batswadi le bana.
O ka bo Tšiba Byang Bodumedi bya Nnete?
O ka bo tšiba byang bodumedi bya nnete? Bona tso di šupetsang bodumedi bya nnete.
Melawo ya Baebele ye re Thuša ka Ying?
Jeso o hlayisiye gore ke ntaba re nyaka melawo le gore wo mogolo mo ga yona ke wofeng.
O ka Šutela Thina ga Modimo Byang?
Tikwele gore nje Modimo o theetsela dithapelo ka moka, gore re tshwanele re rapele byang le gore re ka maka byang mo re nyaka go šutela thina gage.
Ditaba tsa go Bafala ka Bodumedi ke tsa Gore ke Ying?
Nje go nyoko tsoga go makegiye gore batho ba gahlane ba rapele Modimo ka wweši?
Ke Ntaba Modimo a na le Mokgahlo?
Baebele ye bolabola ka mokg’o Bakreste ba thomeng ka gona le gore ba kgobaketsiwwe byang.
Ke Ntaba o sa Tshwanela go Sologa?
Mo o tšiba Modimo le Lentsu lage, ba bangwana ba nyoko thušega byang? Ke bonghane bya mohlobo mang byo o ka bang nabyo le Modimo?


text:
MAHUMO AO A LEGO KA LENTŠUNG LA MODIMO | DIEMA 7-11
‘Anke Pelo ya Gago e se Aroge’
Melao ya Jehofa e ka re šireletša. Lega go le bjalo, gore e re hole, re swanetše go e bea ka dipelong tša rena. (Die 7:3) Ge mohlanka wa Jehofa a dumelela pelo ya gagwe go aroga, o hlaselwa gabonolo ke maano a Sathane a go fora batho le go ba goketša. Diema kgaolo 7 e bolela ka lesogana leo le ilego la dumelela go forwa ke pelo ya lona. Re ka ithuta’ng diphošong tša lona?
Sathane o leka go re aroša go Jehofa ka go diriša dikwi tša rena tše hlano go re goketša gore re dire dilo tše di fošagetšego
Go ba le bohlale le kwešišo go tla re thuša gore re lemoge ditlamorago tše di nyamišago kudu tšeo di tlišwago ke go dira dilo tše mpe, e bile go tla re thuša gore re se senye tswalano ya rena le Modimo


text:
De Jure Law JournalYou are here: SAFLII >> Databases >> De Jure Law Journal >> 2011 >> [2011] DEJURE 4 | Noteup | LawCite
Mpedi, LG --- "Molao wa tšhireletso ya leago ka mo go ditšhaba tšeo di hlabologago tša borwa bja Afrika" [2011] DEJURE 4
Molao wa tshireletso ya leago ka mo go ditshaba tseo di hlabologago tsa borwa bja Afrika
Letlhokwa George Mpedi
Bluris LLM LLD
Profesa le Mothusamolaodi: Centre for International and Comparative Labour and Social Security Law (CICLASS), Fakhalithiya Molao, Yunibesithiya Johannesburg
SUMMARY
Code on social security in the Southern African development community
The Code on Social Security in the Southern African Development Community (Code) was approved by the Integrated Committee of Minister in June 2007 in Windhoek Namibia. This contribution critically examine: how the Code attempts to develop sound social security systems in th Southern African Development Community (SADC) region. It pays special attention to the approach adopted by the Code in its quest to address: pertinent issues such as the right to social security, social protection framework, and social risks as well as vulnerable groups and categories o persons protected. It concludes by observing that the ratification record o SADC member states of the officially current conventions in the field of social security is unsatisfactory. Accordingly, member states must be encouraged t( ratify these important instruments. Secondly, preventative and (re)integrative measures are a part and parcel of a social security system. Thus, the call b the Code for the introduction of these measures is to be welcomed Furthermore, social security coordination is an integral part of regional integration and the free movement of labour and persons. To this end, th provisions in the Code aimed at these matters are timely. Finally, the Code i not legally binding. Nonetheless, its adoption is commendable for it is a right step towards the improvement of social security systems in the SADC region which are largely undeveloped and, in some instances, underdeveloped.
1Matseno
Molao wa Tshireletso ya Leago ka mo go Ditshaba tseo di Hlabologagc ka mo Borwa bya Afrika o dumeletswe ke Komiti ya Ditona yeo e Kopanetswego (ICM) ka Phupu 2007 go la Windhoek Namibia1. Maikemisetso a Molao ke go fa dinagamaloko (mohl. Angola, Botswana Democratic Republic of the Congo, Lesotho, Madagascar, Malawi Mauritius, Mozambique, Namibia, Afrika Borwa, Seychelles, Swaziland Tanzania, Zambia le Zimbabwe) le (ge go lebelelwa(b) le (c)) Ditshab tseo di Hlabologago ka mo Borwa bya Afrika (SADC) ka:
(a) leano la tsela le ditlhahlo ka go tlhabollo le kaonafatso ya ditsela ts; tshireletso ya leago, gore o kgone go oketsa pabalelo ya batho ba selete se;
melawana le maemo ao a hlokegago a tshireletso ya leago, gammogo le tlhako ya tekolo go maemo a bosetshaba le a selete; le
sediriswa seo se somago gabotse sa kgohlaganyo, kopanyo le go swana ga ditsela tsa tshireletso ya leago ka mo seleteng se.2
Maikemisetso a pele a Molao wo, go fihla bokgole bjo itsego, a laetsa mathata a tshireletso ya leago le ditlhohlo tseo di lebanego le selete sa SADC. Mohlala, tshireletso ya leago ka mo SADC ka kakaretso, e fase ka tlhabologo.3 Go tlaleletsa, ditsela tsa tshireletso ya leago ka mo seleteng e fela e sa akaretse le go phaela thoko sehlopha sa batho ba bantsi bao ba diilago le magoro a batho bjalo ka bahudugi, basomi ba go tswa ka ntle le bafaladi.4 Go tswelapele, go na le hlokego e kgolo kudu ya kgohlaganyo ya ditsela tsa tshireletso ya leago ka mo seleteng.5
Sengwalwa se, se lekola ka tsitsinkelo gore Molao o leka bjang go hlama ditsela tseo di kwagalago tsa tshireletso ya leago ka mo seleteng sa Ditshaba tseo di hlabologago tsa ka Borwa bja Afrika. Se fa sedi ya go ikgetha go mokgwa wo o amogetswego ke Molao ka go nyaka go sogana le ditaba tse di lego maleba bjalo ka tokelo go tshireletso ya leago, tlhako ya tshireletso ya leago, le dikotsi tsa leago gammogo le dihlopha tseo di lego kotsing le magoro a batho ao a sireleditswego. Poledisano ka ga ditaba tseo go boletswego ka tsona ka mo godimo e tla latelwa ke kakaretso ya bofelo.
2 Tokelo go Tshireletso ya Leago
2 1 Tokelo ya Kakaretso go Tshireletso ya Leago
Molao o fa 'o mongwe le o mongwe ' yo a lego ka mo SADC tokelo go tshireletso ya leago.6 Ka go dira bjalo, o tsenela ka boati didiriswa tsa boditshabatshaba7 le melaotheo ya bosetshaba8 yeo e hlokomelago tokelo go tshireletso ya leago bjalo ka tokelo ya motheo yeo e swanelwago ke go hwetswa ke o mongwe le o mongwe.9 Go ya ka Molao wo, kgopolo ya 'tshireletso ya leago 'e bolela ka mekgwa ya mmuso le poraebete, goba mekgwa yeo e kopantswego ya mmuso le ya poraebete yeo e hlamilwego go sireletsa batho le malapa kgahlanong le go se sireletswe ga letseno mo go hlolago ke tseo di bego di se tsa emelwa bjalo ka go se some, kgobalo ya mosomong, botswetsi, bolwetsi, bogole, botsofadi le lehu. Maikemisetso a magolo a tshireletso ya leago ke: (a) go boloka letseno, (b) go fana ka tlhokomelo ya maphelo, le (c) go fana ka mehola go malapa (matseno). Go tswa go tebelelo ya kgopolo, Molao o tiisetsa gore tlhaloso ya wona ya tshireletso ya leago o akaretsa insorense ya leago, thuso ya leago le diputseletso tsa leago10. Le ge go le bjalo, go swanetswe go bolelwa gore Molao, ka tlaleletso go tshireletso ya leago, o bolela ka 'tshireletso go leago'. Tshireletso go leago, go ya ka Molao, "o akaretsa tshireletso ya leago le ditirelo tsa leago, gammogo le pabalelo yeo hlabologago ya leago. Tshireletso ya leago ka gona e ra gore mekgwa ya mmuso le ya poraebete, goba mekgwa yeo e kopantswego ya mmuso le ya poraebete yeo e hlamilwego go sireletsa batho kgahlanong le mathata a bophelo ao a fokotsago bokgoni bja bona go ka fihlelela dinyakwa tsa bona. Maikemisetso ke go godisa pabalelo ya motho."11 Ge e bonwa go tswa ka kgopolong, ka gona Molao o laetsa gore, tshireletso ya leago (a) e akaretsa dibopego ka moka tsa tshireletso ya leago, (b) e akaretsa ditirelo tsa leago le pabalelo ya leago yeo e hlabologago e bile ga e ganetswe go tshireletso kgahlanong le tshireletso ya letseno yeo e hlolago ke dikotsi tseo di itseng.12 Ka lebaka leo, pabalelo ya leago e feta tshireletso ya leago.13
2 2 Go Hloma le go Hlokomela Mokgwa wa Tshireletso ya Leago
Molao o nyaka gore dinagamaloko di hlome le go hlokomela tsela ya tshireletso ya leago go ya ka bopaki bya ona le tsa temana ya semolao ya 10 ya Tshata ya Tokelo ya Motheo ka go SADC (2003) (Tshata).14 Temana ya semolao ya 10 ya Tshata e hlagisa gore: "Dinagamaloko di tla hlola tikologo yeo e kgontshago gore mosomi o mongwe le o mongwe ka mo Seleteng a be le tokelo go pabalelo ya leago yeo e lekanego e bile, go sa lebelelwe maemo le mohuta wa mosomo, a tla hwetsa diputseletso tseo di lekanego tsa tshireletso ya leago. Batho bao ba bego ba sa kgone go ka tsena goba go tsena gape mo mesomong e bile ba se na mekgwa ya go iphedisa ba tla ba le maswanedi a go hwetsa methopo yeo e lekanego le thuso ya leago." Go bohlokwa ka nnete gore dinagamaloko di hlome le go hlokomela ditsela tsa tshireletso ya leago go mabaka a tokelo go tshireletso ya leago, bjalo ka ge e hwetswa ka gare ga temana ya semolao ya 4(1) ya Molao, e tla hloka mohola ge go se na (tshomo e botse) ditsela tsa tshireletso ya leago.
Go tswelapele, Molao o bea tlamo ya kgapeletso go dinagamaloko ka moka go boloka ditsela tsa bona tsa tshireletso ya leago go maemo ao a kgotsofatsago ao a nyakegago gore a tle a tiisetse ke Kwano ya
Tiisetso ya go fihla ga bjale ya dikwano tsa tshireletso ya leago ke dinaga tsa SADC
Boditshabatshaba ya Mokgatlo wa Basomi (ILO) ya Tshireletso ya Leago ke (Kwano 102 ya 1952)15. Go ya le ka tebelelo ya dikgoeletso tseo di fetilego, go maleba go laetsa gore palo ya tiisetso ke dinaga tsa SADC tsa kwano tsa bjale tse seswai tsa semmuso ka go lefapha la tshireletso ya leago(mohl. Social Security (Minimum Standards) Convention, Equality of Treatment (Social Security) Convention, Employment Injury Benefits Convention, Invalidity, Old-Age and Survivor's Benefits Convention, Medical Care and Sickness Benefits Convention, Maintenance of Social Security Rights Convention, Employment Promotion and Protection against Unemployment Convention le Maternity Protection Convention)
Tiisetso ya go fihla ga bjale ya dikwano tsa tshireletso ya leago ke dinaga tsa SADC
Mothopo: ILOLEX (go tloga ka la 2 Mopitlo 2011)
ga e kgotsofatse. Go dinagamaloko tse lesome hlano tsa SADC, go tloga ka la 02 Mopitlo 2011, the Democratic Republic of the Congo e tiiseditse tse tharo tsa kwano tsa bjale (mohl. Social Security (Minimum Standards) Convention, the Equality of Treatment (Social Security) Convention le Employment Injury Benefits Convention). Madagascar, go tloga ka la 02 Mopitlo 2011, e latetse Democratic Republic of the Congo ka tiisetso e tee ya dikwano tsa bjale (mohl. Equality of Treatment (Social Security) Convention). Ka nnete go bohlokwa kudu go dinagamaloko tsa SADC go tiisetsa dikwano tse bohlokwa tse, e sego fela go mohola wa tsona ka go lefapha la tshireletso ya leago, eupsa gape le go mabaka a gore maemo a boditshabatshaba a maswa a tshireletso ya leago ga bjale a swanetse go tseela hloko diteng tsa dikwano tsa bjale tse seswai pele di ka amogelwa.16
2 3 Tswetso Pele ya go Godisetsa Godimo Tsela ya Mokgwa wa Tshirelotso
Ka ntle le mosomo wa go hloma le go boloka ditsela tsa tshireletso ya leago, Molao o gapeletsa tlamo go dinagamaloko go godisa gannyane ga gannyane ditsela tsa tshireletso ya leago go ya go maemo a godimo ao a ka akaretsago go fihlelela kakaretso yeo e nago le mohola go motho yo mongwe le yo mongwe ka fase ga tsela ye.17 Le ge go le bjalo, mosomo o tla laolwa ke dinnete le maemo a tlhabollo ka go nagaleloko.18Tlhagiso ye e sepelelana le tumelo yeo e akaretswago ke Molao wa dipalo tsa dibopego tsa go fapana, moo e lego gore sehlopha sa dinagamaloko seo se ka sepelago ka lebelo la mmutla ka go ditiro tse itsego le maitemogelo ao go ithutilwego go tswa go wona ao a tla go somiswa go dinagamaloko tse dingwe.19
3 Motheo wa Tshireletso ya Leago
Molao o na le diritlha tseo di ka tsewago ele ditshupo tseo dinagamaloko di swanetsego go hlahlwa ke tsona mo phegelelong ya tsona ya go hlabolla goba go kaonafatsa metheo ya tsona ya tshireletso ya tsa leago. Temana ya20 ya Molao e gapeletsa dinagamaloko: go ela sedi dikgokagano magareng ga tlhabollo ya leago le ya ekonomi e bile di swanetse gore ka maleba di kgonthise gore melao ya tshireletso ya leago le tlhabollo ya ekonomi e hlangwa ka mokgwa wa go nyalelana, wo o kopantswego le wo o tiiswago mmogo;20 di lemoge gore tshireletso ya leago e soma ka gare ga motheo wwo o akaretsago wa tshireletso ya leago woo o ka bago ka mokgwa wa go ba thwii le wa go se be thwii, le gona o swanetse gore o netefatse gore, mekgwa ya go se be thwii, e thekga le go tlaleletsa mekgwa ya go ba thwii;21 di lemoge go ba gona ga mehuta yeo e sego ya semmuso ya tshireletso ya leago le gore ba nyake go di tiisa le gore di kwagale (ka go, mohlala, fana ka tlhahlo ya bokgoni le dibopego tsa maleba tsa thekgo) le go di kopanya le mehuta ya semmuso ya tshireletso ya leago22le go lebelela kudu go hlabolla pabalelo ya tshireletso ya leago yeo e kopantswego e bile e le yeo e akaretsago yeo e nago le mehuta ya semmuso le yeo e sego ya semmuso yeo e kgohlagantswego le dibopego tseo di lego thwii le tseo di sego thwii tsa thekgo ya leago.23
Ge o bala go tswa go ditlhagiso tsa temana ya 20 (le ditemana tse dingwe tseo di lego ka gare ga Molao), go molaleng gore Molao o lemoga dibopego tse di latelago tsa tshireletso ya leago, mohlala: tshireletso ya leago yeo e lego thwii goba ya semmuso, tshireletso ya leago yeo e sego thwii le tshireletso ya leago yeo e sego ya semmuso.
(a) Tshireletso ya leago yeo e lego thwii goba ya semmuso: Tshireletso ya leago ya thwii goba ya semmuso e ra gore tshireletso ya leago bjalo ka ge e hlalositswe ka gare ga Molao. Tshireletso ya leago e ka aroganywa ka mananeo goba ditsela tsa tshelete tsa lekgetho le mananeo a go ithekga ka thuso ya maseleng. Mekgwa goba mananeo a tshelete ya lekgetho bogolo a bopilwe ke thuso ya leago, ditirelo tsa leago le diputseletso tsa leago. Go ya le ka Molao motho o mongwe le o mongwe ka mo SADC yo a se nago ditsela tse di lekanego tsa go iphedisa le bafepsa ba bona ba swanetse go ba le maswanedi a go hwetsa thuso ya leago, go sepelelana le maemo a tlhabollo ya leago le ya ekonomi ya nagaleloko leo le itsego. 24 Sa bobedi, Molao o gapeletsa dinagamaloko go fana ka tikologo yeo e kgontshago kabo ya ditirelo tsa leago go batho le dihlopha tseo di nyakago thekgo ka pabalelo le ka tlhabollo ka mo setshabeng25. Ge re tlaleletsa, go nyakega gore dinagamaloko di hlohleletse go tseakarolo ga batho, mekgatlo ya setshaba, bakgathatema bao e sego ba mmuso le mekgatlo yeo e sego ya mmuso gore di kgone go hloma le go hlokomela ditirelo tse bjalo.26 Kgopolo ye e laeditswego, e sepelelana le tumelo ya boikarabelo bja batho ba bantsi yeo e lego ka gare ga temana ya 2(2)(c) ya Molao. Go ya ka tumelo ye, "kabo ya tshireletso ya leago ke mosomo wo o hlakanetswego ke mebuso, ditheo tsa setshaba tsa tshireletso ya leago le bakgathatema ba poraebete, re beile ka mogopolong gore mmuso ke wona o rwelego maikarabelo ka botlalo."27Go tswela pele, Molao o hlohleletsa dinagamaloko "- moo go kgonegago ka ekonomi - go aba diputseletso tsa leago go batho bao ba welago ka go magoro ao a kgethilwego gore di kgone go ba thusa ka go fihlelela bokgoni bja bona ka botlalo."28 Mabapi le mananeo a go ithekga ka thuso ya ditshelete, a ke mananeo ao bontsi e lego mananeo a insorense ya leago. Ka mo go legoro la insorense ya leago, Molao o nyaka gore dinagamaloko di hlome mananeo a insorense ya leago e bile di re gannyane le gannyane di katolose kakaretso le khuetso ya mananeo a.29 Se se bohlokwa kudu, kudu kudu ge motho a ela hloko go hwa ga didiriswa tsa insorense ya leago yeo e lebisitswego go tshireletso ya kgahlanong le dikotsi tsa leago bjalo ka go se some. Mo e lego gore di gona, bogolo bja kakaretso ya tsona e ba bjo bo lekaneditswego. Afrika Borwa ke mohlala wa ntlha ye.30 Go tswela pele, Molao o laela dinagamaloko go amogela tlhakamolao ya maleba le mekgwa e mengwe gore di kgone go dira bonnete bja gore go ba le taolo le tshepediso ya maleba ya mananeo a insorense ya leago;31 le go fana ka mehola ya insorense ya leago yeo e kwagalago le yeo e lekanego, yeo e lekanago le seo se sireleditswego seo se tla go hlaga ka moso le mohuta wa bogolo bja tahlegelo yeo e tla go ba e diregile32. Go tlaleletsa, e supetsa dinagamaloko gore di katolose bogolo bja insorense ya leago go setshaba ka moka seo se somago;33go fana le go sepedisa ka molao mekgwa ya insorense ya leago ka mo go lefapha leo e sego la semmuso; 34 le go hlohleletsa le go sepedisa ka molao bokgathatema bja lefapha la poraebete le la mmuso go insorense ya leago, mabapi le kabo le taolo ya insorense ya leago, gammogo le tefo ya mehola ya insorense ya leago.35 Se se tla amogelwa, ka lebaka la gore gantsi ka mo seleteng ga se batho ka moka bao ba somago bao ba sireleditswego ke mananeo a insorense ya leago. Mabaka ao a hlolago maemo a ke a go swana le go hloka melao yeo e fetisitswego ya go tseakarolo ka lebaka la nnete ya gore basomi ba bangwe ga ba wele ka go tlhaloso yeo e sesefaditswego ya mosomi bjalo ka ge e hwetswa ka gare ga melao ya basomi. Ka tlaleletso, ka maatla a ditlhagiso tseo go boletswego ka tsona pele, batho ba bantsi ka mo seleteng bao ba dulago go ekonomi yeo e sego ya semmuso ba tla hwetsa kimollo go mananeo a insorense ya leago a dinaga tsa bona moo ba somago gona. Se se bohlokwa ge go lebeletswe nnete ya gore bontsi bja basomi ba bjale ba tlogetswe e bile ba phaetswe ka thoko go tswa go mananeo a mantsi a insorense ya leago.
Tshireletso yeo e sego thwii ya leago: Tshireletso ya leago yeo e sego thwii e ra gore "ditirelo tseo di sa bopego karolo ya tshireletso ya leago yeo e sego thwii goba yeo e sego ya tlwaelo, eupsa le ge go le bjalo e bohlokwa kudu ka go thibelo ya tshenyo ya motho , le go nyakega go thusa batho gore ba kgone go phela maphelo ao a tlotlegago36. Tshireletso ya leago yeo e sego thwii le tshireletso ya leago yeo e lego thwii di nyalelana kudu. Kamano ya kgauswi ya magareng ga dilo tse pedi e swantshitswe ka tsela ya mohlala wo o bonalago ka tsela ye e latelago: "Kabo ya ditirelo tsa tlhokomelo ya maphelo tsa go se lefelwe go basadi bao ba ithwelego le bana ba ka fase ga mengwaga e tshela , mohlala, e ka fokoletswa go ba toro ya go se fihlelelwe ge, magareng ga tse dingwe, go se na phihlelelo go: meetse a go hlweka le ao a lekanego le tlhwekiso (go boloka bomme bao ba ithwelego le bana ba mengwaga ya ka fase ga ye tshela kgole le go nwa meetse ao a tsenwego ke kholera); senamelwa sa ka mehla, sa go bolokega le seo se fihlelelegago (go sepedisa basadi bao ba ithwelego le bana ba ka fase ga mengwaga e tshela go ya go disenthara tsa maphelo); ntlo le bodulo (go fokotsa dikgonagalo le tshilafalo ya dijo ka lebaka la didiriswa tseo di sego tsa lekana tsa polokelo); le dijo le phepo (go boloka basadi bao ba ithwelego le bana ba ka fase ga mengwaga e tshela ba tiile e bile ba phedile gabotse)37
Tshireletso ya leago yeo e sego ya semmuso: Dikelotlhoko tse dintsi di hlalositse ka seo se (swanetsego) go bopa tshireletso ya leago yeo e sego ya semmuso.38 Go makatsa kudu gore ga go na tlhaloso ya nnete ya tshireletso ya leago yeo e sego ya semmuso.39Ka ntle le seo, dibopego tse pedi tsa dipeakanyo tsa tshireletso ya leago yeo e sego ya semmuso di a bonagala. Tse di ithekgile ka malapa a poraebete goba kamano ya batho (mohl. Phetisetso ya go tsenelelana ga moloko) le mekgatlo ye e ithekgilego ka boleloko goba maano a go iphedisa ao a ithekgilego ka kamano yeo e sego ya lesika (mohl. mekgatlo ya polokano). Tshireletso ya leago yeo e sego ya semmuso ke karolo ye bohlokwa ya tshireletso ya leago. Go tswelapele, bontsi bja batho le malapa a bona bao ba tlogetswego e bile ba phaetswe ka thoko ke mananeo a tshireletso ya leago a semmuso ba phefa dikotsi tsa leago ka mekgwa ya tshireletso ya leago yeo e sego ya semmuso. Go ya ka maleba, kgoeletso ya Molao go dinagamaloko gore di ele hloko go ba gona ga mekgwa ya tshireletso ya leago yeo e sego ya semmuso le go katanela go tiisa le dira gore di kwagale le go di kopanya le dibopego tsa tshireletso ya leago ya semmuso gore di amogelwe.40
4 Dikotsi tsa Leago tseo di Sireleditswego
Molao o sireletsa tseo di sego tsa emelwa tseo di ka hwetswago go Kwano ya 102 ya 1952 ya ILO ya Tshireletso ya Leago (Bonnyane) tsona ke maphelo,41 botswetsi le go ba ntate42, lehu le baphologi,43go rola modiro le botsofadi,44 go se some le mosomo wo o sego wa lekana45 le dikgobalo le malwetsi a mosomong.46 Go a bonagala kudu gore Molao o lekile go sireletsa dikotsi tseo go boletswego ka tsona pele ka tsela yeo e elago hloko dinnete tsa leago, ekonomi le politiki ka mo seleteng sa SADC. Go fa mohlala, Molao o nyaka dinagamaloko gore, ge di sogana le ditaba tsa maphelo, di lebelele HIV/Aids.47Go tsw elapele, e gapeletsa dinagamaloko go amogela melao le mekgwa ya go laola seemo go lebilwe go tlhabollo ya kakaretso ya ekonomi le leago gore di kgone go fedisa bodiidi48 le jgo kopanya mahlakore a ekonomi a semmuso le ao e sego a semmuso.49 Ka tlaleletso, Molao o bolela ka dikotsi tse itseng tseo di tlwaelegilego ka mo seleteng bjalo ka dikhuduego tsa dipolitiki le masetlapelo a tlhago. Temana 18(1) e bolela gore dinagamaloko di swanetse go dira bonnete bja gore mananeo a bona a tshireletso ya leago a fana ka pabalelo kgahlanong le dikotsi tsa sgo ikgetha le tsa mohlakanelwa, go akaretsa dithulano tsa dipolitiki50 le masetlapelo a tlhago.51
5 Dihlopha tseo di Lego kotsing le Magoro a Batho ao a Sireleditswego
5 1 Batho Bao ba Sego ba Itekanela Mmeleng
Molao o hlohloletsa dinagamaloko go hlola tikologo yeo e kgontshago yeo e tla go dira bonnete bja gore batho bao ba sego ba itekanela mmeleng ba na le maswanedi go tshireletso ya leago.52 Ka tlaleletso, di nyakwa gore di dire bonnete bja gore didiriswa tsa bona tsa tshireletso ya leago di netefatsa gore di tla ba le phihlelelo ya go lekana le go kakaretso ya batho bao ba sego ba itekanela mmeleng.53 Go tswelapele, Molao o gapeletsa dinagamaloko go tswetsapele kopano ya leago le ya seprofesenale ya batho bao ba sego ba itekanela mmeleng.54
5 2 Basadi, Bana le Baswa
Molao o amogela maemo ao a lego boima a basadi, bana le baswa. Magareng ga tse dingwe, o nyaka dinagamaloko go dira bonnete bja gore go ba le tekatekano magareng ga banna le basadi mo ditikologong tseo di akaretswago le phihlelelo go tshireletso ya leago.55 Mabapi le bana le baswa, Molao o gapeletsa dinagamaloko gothibela go soma ga bana le tlaiso ya bana, magareng ga tse dingwe, 56 go dira bonnete bja gore tshireletso ye ntsi e katolosetswa go bana bao ba fiwago mosomo ka tsela ya maleba, 57go tiisetsa gore go na le phepo ya maleba yeo e lekanego ya bana,58go fana ka thekgo go ditshiwana le malapa ao a hlokometswego ke bana59 le go hloma mekgwa yeo e somago gabotse le go fana ka tlhokomelo ya kgodiso le dipeakanyo tsa go fepa.60
5 3 Lapa
Lentswana le 'lapa' bjalo ka ge le hwetswa ka go didiriswa tsa tshireletso ya leago gantsi le a solwa gore le na le magomo ka kgopolo ya gore ga le bonale le akaretsa le go ela hloko kgopolo ya Seafrika ya lapa yeo e hwetswago ka mo seleteng. Lentswana la 'lapa' ka mogopolo o mosese le akaretsa tate, mme le bana.61 Lentswana la Yuropa la lapa 62 le elwa hloko ka go melao e mengwe ye itsego ya tshireletso ya leago ya dinagamaloko tsa SADC.63 Ka go setshaba sa setso sa Seafrika 'lapa' ke leinakakaretso go feta seo: "le bopilwe ke sehlopha ka moka sa batho: hlogo ya lapa le basadi ba gagwe le bana ba gagwe, le ditlogolo, gape le bagolle ba gagwe le dikgaetsedi tsa gagwe le basadi ba bona le bana, batlogolo ba gagwe le batlogolo ba banenyana, ka lentsu le tee, batho bao ka moka ba tswago go mogologolo o tee yo a swanago."64 Ge re lebelela seo re setsego re boletsego ka sona, lentsu le 'leloko leo le katolositswego' gantsi le somiswa sebakeng sa 'lapa' ge re bolela ka lapa la Seafrika.65 Ka dikgoeletso tseo go boletswego ka tsona ka mogopolong go a thabisa gore ela hloko gore Molao o supetsa dinagamaloko go dira bonnete bja gore lapa, bjalo ka lekala la motheo la setshaba, le sireleditswe ka tsela ya maleba.66 Ka tlaleletso, e gapeletsa dinagamaloko go tiisetsa gore ditsela le mananeo a tshireletso ya leago a laetsa nnete le bohlokwa bja lapa leo le katolositswego.67 Dinagamaloko di laetswe gore di setse le go tiisa mekgwa ya thekgo ya lapa leo le katolositswego.68
5 4 Bahudugi, Basomi ba go Tswa Ntle le Bafaladi
Molao o ipiletsa go dinagamaloko go katanela tokologo ya mosepelo wa batho le phokotso yeo e tswelago pele ya ditaolo tsa phalalelo.69 Ka tlaleletso, o nyaka dinagamaloko gore di katolose phihlelelo go tshireletso ya leago go bafaladi bao ba filwego mosomo mo mellwaneng ka metheo ya kgohlaganyo ya tshireletso ya leago yeo e swanetsego go hwetswa ka gare ga melao ya bosetshaba ya dinagamaloko le ka gare ga dipeakanyo tsa dinaga tse pedi goba tse tharo magareng ga dinagamaloko. Metheo yeo go boletswego ka yona ke ye e latelago: basomi bao e lego bahudugi ba swanetse go tsea karolo ka go mananeo a tshireletso ya leago a dinaga tseo ba lego go tsona; basomi bao e lego bahudugi ba swanetse go fiwa tshwaro ya go lekana le ya badudi ba naga yeo ba lego ka yona ya mananeo a tshireletso ya leago e bile, go swanetse go ba le palomoka ya dipaka tsa insorense le tlhokomelo ya ditokelo le mehola yeo e hweditswego ya magareng ga mananeo ao a swanago le a ka mo go dinagamaloko tsa go fapana; dinagamaloko di swanetse go dira bonnete bja gore go ba le nolofatso ya thomelontle ya mehola, go akaretsa tefelo ya mehola ka go naga yeo ba lego ka go yona; dinagamaloko di swanetse go laetsa melao yeo e lego maleba go mabaka a phethagatso ya metheo ye e lego ka mo godimo, e bile dinagamaloko di swanetse go dira bonnete bja gore basomi bao e lego bahudugi bao ba nago le dikgwebo tsa bona ba a akaretswa ka mabaka a go swana le a bahudugi bao ba somago.70 Tlhagiso gape e dirilwe go badudi bao e sego ba semolao, bahudugi le bafaladi bao ba se nago mangwalo a bohlatse. Badudi bao e sego ba semolao le bahudugi bao ba se nago mangwalo a bohlatse ba swanetse go fiwa tshireletso ya nnyane ya motheo le go ipshina ka go akaretswa go ya ka melao ya selegae71. Mabapi le bafaladi, Molao o laetsa gore tshireletso ya leago e swanetse go katolosetswa go legoro le la batho go ya le ka ditlhagiso tsa didiriswa tsa boditshabatshaba le tsa selete.72
6 Ditabana tse Dingwe tsa go Hlamatsega tsa Ditumelo tsa Motheo go Kabo ya Tshireletso ya Leago
6 1 Mekgwa ya Thibelo ye e Kopantswego
Molao o hlohleletsa dinagamaloko go dira bonnete bja gore ditsela tsa bona di kopanya mekgwa ye e lekanego ya thibelo le ya kopanyo e bile ga se ya lebelela feela tefelo.73 O fana go tswelapele ka gore kopanyo e swanetse go ba ya leago le ka go mebaraka ya mosomo gore o kgone go hlohleletsa go ipota le go thekga serithi sa motho.74 Se, go ya ka kgopolo ya ka, ke kgato ya maleba go ya go tshireletso ya leago yeo e nyakegagago kudu ya kakaretso. Ka go fana ka mekgwa ya thibelo le ya kopanyo, Molao o tlogela setlwaedi sa gore mananeo a tshireletso ya leago (kudu kudu mananeo a insorense ya leago) a lebeletse fela ditefelo tsa mehola. Ka go tlaleletsa, se se sepelelana le maemo a boditshabatshaba - kudu ao e lego a ILO.
6 2 Phethagatso le Tlhokomelo
Temana ya 21(1) ya Molao e gapeletsa dinagamaloko go katanela go hloma taolo le metheo ya taolo tsa nnete. Mabaka a metheo ya taolo a swanetse "go dira bonnete bja gore go na le kabo ya mehola ya tshireletso ya leago yeo e kgontshago le yeo e somago gabotse, kudu kudu: (a) dibopego tseo di kopantswego, tshomisano ya dikgoro le tshomisano ya mafapha tseo di nago le thekgo ya tshelete ye e lekanego e bile e le ye ntsi; (b) phihlelelo go o mongwe le o mongwe go ditheo tseo di ikemego tsa kahlolo tseo di nago le maatla a mafelelo a go ahlola dingangisano tsa tshireletso ya leago, ka ditsela tsa go se bitse tshelete ya godimo, ka potlako le gona ka tsela e botse le gona ka ditshepediso tse dinnyane tsa semmuso; (c) kabo ya go se fele ya tshireletso ya leago yeo e kopantswego le molao wa ekonomi; (d) dihlopha tseo di lego kotsing di tla bewa pele ka go kabo ya mehola ya tshireletso ya leago; (e) ka ntle le tshomiso ya dibopego tse tharo tsa bosetshaba le tsa selete, maitapiso a mangwe le a mangwe a swanetse go dirwa go akaretsa setshaba le ditho tseo e sego tsa mmuso bjalo ka NGO's le CBO's ka go tlhamo, phethagatso le tlhokomelo ya dipholisi tsa tshireletso ya leago; le (f) tlhokomelo yeo e kaonafaditswego le taolo ye botse ya dibopego tseo di ikemego go tswa go baabi ba tshireletso ya leago go dira bonnete bja gore go na le tshireletso ya maloko, go tsea diphetho ka go ikema le peeletso e botse, magareng ga dinyakwa tse dingwe."75
Go tswelapele, Molao o nyaka dinagamaloko le dibopego tsa maleba tsa SADC go hloma mekgwa ya tshepediso mo maemong a bosetshaba le a SADC go hlokomela kobamelo yeo e tswelago pele ya ditlhagiso tsa yona.76 O laetsa ICM go hloma Komiti ya go Ikema ya Ditsebi (komiti) ka mo go dibopego tsa maleba tsa SADC77 . Mosomo wa komiti ke go "hlokomela kobamelo ya Molao le go dira ditigelo go dibopego tsa maleba tsa SADC le dibopego tsa go swana le tsona tsa bosetshaba go phihlelelo ya ditlhagiso tsa wona tseo di tswelago pele."78 Komiti e swanetse go bopa maloko ao a sego ka fase ga a supa e bile ao a sa fetego a lesomepedi79. Maloko a yona a bewa ka bowona e bile e swanetse go ba batho bao ba nago le botshephegi le botsebi bjo bo bonalago bja maleba.80 Ba swanetse go bewa gatee mo sebakeng sa mengwaga e tshela seo se ka mpshafatswago.81 Ge go bewa maloko, go swanetse go tlhokomelwa dirwa go dira bonnete bja gore go na le kemedi ya go lekana ge go lebelelwa mabaka a bong, go se itekanele mmeleng, lefapha la tsebo le phatlalatso ye e katologilego go ya le ka lefelo.82
Kgopolo ya Komiti ya go Ikema ya Ditsebi ga se ya moswananosi mo go Molao. E ka hwetswa gape ka go Lengwalo la Tumelelo ya Leago la Yuropa (1961). Molao ga o bolele ka ditlamorago tsa tlamo tsa dikutollo tsa komiti. Go tswela pele, ga go molaleng gore magato afe goba afe a kgalemo a ka bewa kgahlanong le nagaleloko yeo e palelwago ke go latela dikobamelo tseo di bewago ke Molao. Le ge go le bjalo, go a belaetsa gore go ka ba le magato afe goba afe a kgalemo ao Molao o nago le ona bjalo ka ge e le molao o boleta.
7Morumo Kakaretso
Temana e sekasekile ka tlhokomelo gore Molao o leka bjang go hlama ditsela tsa go kwagala tsa tshireletso ya leago ka mo seleteng sa SADC. E file sedi ya go ikgetha go mokgwa wo o amogetswego ke Molao ka go maitapiso a yona a go nyaka go sogana le ditaba tsa maleba bjalo ka tokelo go tshireletso ya leago, tlhako ya tshireletso ya leago, le dikotsi tsa leago gammogo le dihlopha tseo di lego kotsing le magoro a batho bao ba sireleditswego. E ile ya ela hloko gore rekoto ya tiiso ya dinagamaloko tsa SADC a dikwano tsa bjale tsa semmuso ka go lefapha la tshireletso ya leago ga di kgotsofatse. Go ya ka maleba, dinagamaloko di swanetse go hlohleletswa go tiisetsa didiriswa tse bohlokwa tse. Sa bobedi, magato a thibelo le kopanyo ke setho le karolo ya tsela ya tshireletso ya leago. Ka gona, boipiletso bja Molao gore go tsenywe dikgato tse bo swanetse go amogelwa. Go tswelapele, kgohlaganyo ya tshireletso ya leago ke karolo e bohlokwa ya kopanyo ya selete le tokologo ya mosepelo wa basomi le go batho. Go fihla mo, ditlhagiso ka gare ga Molao tseo di lebisitswego go ditaba tse di tlile ka nako e botse. La bofelo, Molao ga o tleme motho ka semolao. Le ge go le bjalo, kamogelo ya wona e a retwa ka lebaka la gore ke kgato e botse go kaonafatso ya ditsela tsa tshireletso ya leago ka mo seleteng sa SADC seo bogolo bja sona tlhabollo e lego fase e bile, go maemo a mangwe, tlhabollo e fase kudu.
1 Lebelela Post-ICM Media Briefing Statement 2007-06-16 Windhoek, Namibia - e hweditswe mo go http://www.sadc.int.
2Temana ya 3 ya Molao wa Tshireletso ya Leago ka mo go Ditshaba tseo di Hlabologago ka mo Afrika ya ka Borwa.
3 Olivier le Mpedi "Co-ordination and integration of social security in the SADC region: Developing the social dimension of economic co-operation and integration" 2003 Journal for Juridical Science 10 mo go 12.
4Idem mo go 13.
5 Ibid.
6Temana ya 4(1) ya Molao.
7Bjalo ka Income Security Recommendation (1944), Universal Declaration of Human Rights (1948) le International Covenant on Economic, Social and Cultural Rights (1966).
8 Lebelela, mohlala, s 27(1) (c) ya Molaotheo wa Repabliki ya Afrika Borwa, 1996.
9Lebelela Eichenhofer Social Security Reform and the Law ka mo go Pieters (ed) Confidence and Changes: Managing Social Protection in the New Millennium (2001) 237; Schulte Legal Protection of Social Benefits and Expectancies - Social Rights under International and National Lawka mo go Kremalis (ed) Simplification and Systematisation of Social Protection Rules continued on next page (1996) 137; Craven The International Covenant on Economic, Social, and Cultural Rights: A Perspective on its Development (1995); Van Langendonck The Right to Social Security and Allied Rights ka mo go Ruland et al (eds) Verfassung, Theorie und Praxis des Sozialstaats (1998) 477; le Perrin "The recognition of the right to social protection as a human right" 1985 Labour & Society'239.
10 Temana ya 1(5) ya Molao.
11 Temana ya 1(4) ya Molao.
12 Ibid.
13 Ibid.
14 Temana ya 4(2) ya Molao.
15 Temana ya 4(3) ya Molao.
16 Javillier J-C "The impact of international social security standards" Letlakala leo le abilwego mo go Conference on the ISSA Initiative, Vancouver, Canada 2002-09-10 to 12.
17 Temana ya 4(4) ya Molao.
18 Ibid.
19 Temana ya 2(2)(b) ya Molao.
20 Temana ya 20(1) ya Molao.
21Temana ya 20(2) ya Molao.
22 Temana ya 20(3) ya Molao
23 Temana ya 20(4) ya Molao.
24 Temana ya 5(1) ya Molao.
25 Temana ya 5(2) ya Molao.
26 Ibid.
27Ibid.
28Temana ya 5(3) ya Molao.
29 Temana ya 6(1)) ya Molao.
30 Lebelela Mpedi Redesigning the South African Unemployment Protection System: A Socio-LegalInquiry (2006) 61-147.
31 Temana ya 6(2) ya Molao.
32 Temana ya 6(3)) ya Molao.
33 Temana ya 6(4) ya Molao.
34 Temana ya 6(5) ya Molao.
35 Temana ya 6(6) ya Molao.
36 Mpedi "Indirect social security" ka mo go Olivier et al (eds) Social Security: A Legal Analysis(2003) 537.
37 Ibid557 n 106.
38Lebelela, mohlala, Olivier le Dekker "Informal social security" ka mo go Olivier et al (2003) 562; Kaseke "Informal social security in Eastern and Southern Africa" Letlakala le abilwe go SADC Social Security Conference, Johannesburg, Afrika Borwa, 17-19 Diphalane 2001; Freiberg-Strauss Social Security for the Poor - Options and Experiences (1999) 3; le Gsanger "Linking informal and formal social security systems" Deutsche Stiftung fur Internationale Entwicklung- e hweditse mo go http://www.dse.de/ef/social/ gsaenger.htm. Lebelela, go tswela pele ka go bala ka ga kgopolo ya tshireletso ya leago yeo e sego ya semmuso, Van Ginneken (ed) Social Security for the Excluded Majority: Case Studies of Developing Countries (1999); Devereux S 'Making Less Last Longer': Informal Safety Nets in Malawi (Institute of Development Studies Discussion Paper 373 (1999)); Dercon "Safety nets, savings and informal social security systems in crisis-prone economies" Letlakala le abilwe mo go Annual Bank Conference on Development Economics in Europe, Paris, 21 - 23 Ngwatobosego 1999; Subarro Namibia's Social Safety Net: Issues and Options for Reform (Policy Research Working Paper (1996)); McDonald et al Income Distribution, Informal Safety Nets, and Social Expenditures in Uganda (International Monetary Fund Working Paper (1996)); Clu le Gupta "Social safety nets in economic reform" ka mo go Clu le Gupta (eds) Social Safety Nets: Issues and Recent Experiences (International Monetary Fund (1998)) 7 mo go 27; Ahmad "Protecting the vulnerable: Social security and public policy" ka mo go Lipton le Van der Gaag (eds) Including the Poor(World Bank (1993)) 359 mo go 364-366; Platteau "Traditional systems of social security and hunger insurance: Past achievements and modern challenges" ka mo go Ahmad et al (eds) Social Security in Developing Countries (1991) 112; Von Braun "Social security in sub-Saharan Africa: Reflections on policy challenges" ka mo go Ahmad et al(1991) 395 mo go 406-410; Ahmad "Social security and the poor: Choices for developing countries" (1991) 6 World Bank Research Observer105 mo go 111-112; le Von Benda-Beckmann et al(eds) Between Kinship and the State: Social Security and Law in Developing Countries
(1988).
39 Olivier et al "Formulating an integrated social security response -Perspectives on developing links between informal and formal social security in SADC region" Letlakala le abilwe mo go EGDI-WIDER Conference on Unlocking Human Potential Linking the Informal and Formal Sectors, Helsinki, 2004-09-17 to 18.
40 Temana ya 20(3) ya Molao.
41 Temana ya 7 ya Molao.
42Temana ya 8 ya Molao.
43 Temana ya 9 ya Molao.
44 Temana ya 10 ya Molao.
45 Temana ya 11 ya Molao.
46 Temana ya 12 ya Molao.
47 Temana ya 7(8) ya Molao.
48 Temana ya 11(2) ya Molao.
49Temana ya 11(3) ya Molao.
50SADC ka kakaretso ke selete seo se homotsego kudu. Le ge go le bjalo, go no le karolo tsa dintwa tseo di itemogelago ke dinagamaloko tsa go swana le Democratic Republic of the Congo le seemo sa ka Zimbabwe (seo se hlotsego ke lenaneo la kabolefsa ya naga leo le bego le tletse ka dingangisano leo le phethagaditswego ka 2000) se sa tekateka. Lebelela Olivier le Kalula "Regional social security" ka mo go Olivier et al (eds) Social Security: A Legal Analysis (2003) 655; Centre for International and Comparative Labour and Social Security Law le Institute of Development and Labour Law Developing and Integrated and Inclusive Framework for Social Protection in SADC (Centre for International and Comparative Labour and Social Security Law le Institute of Development and Labour Law (2003)); Taylor "Social protection challenges in southern Africa" (2001) 2 Cooperation South 49; Fultz le Pieris Social Security Schemes in Southern Africa: An Overview and Proposals for Future Development (ILO/SAMAT (1999)); le Von Benda-Beckmann le Kirsch "Informal security systems in Southern Africa and approaches to strengthen them through public policy measures" - yeo e hweditswego mo go http://www.gtz.de.
51SADC e hloile ke dikotsi tsa tlhago bjalo ka mafula le komelelo.
52Temana ya 14(1) ya Molao.
53Temana ya 14(2) ya Molao.
54Temana ya 14(3) ya Molao.
55Temana ya 13(1) ya Molao.
56 Temana ya 16(2) ya Molao.
57 Temana ya 16(3) ya Molao.
58 Temana ya 16(6) ya Molao.
59Temana ya 16(8) ya Molao.
60Temana ya 16(9) ya Molao.
61 Songuemas "Social security and indigenous institutions in African societies" (1967) 3 African Social Security Series 18 ka mo go 20; le Isizoh "African traditional religions: One stereotype less" (2003) 4 African Societies - e hweditswe mo go http://www.africansocieties.org/n4/eng/chidi.htm.
62 Folbre Women and Social Security in Latin America, the Caribbean and Sub-Saharan Africa (International Labour Office (1993)) 6.
63Lebelela, mohlala, Unemployment Insurance Act 63 of 2001 (Afrika Borwa). Lebelela gape, go bala go tswelapele,
64 Isizoh (2003) 4 African Societies - e hweditswe mo go www.africansocieties.org/n4/eng/chidi.htm.
65 Lebelela, mohlala, Ijere "Indigenous African social security as a basis for future planning - the case of Nigeria" (1967) 2 African Social Security Series 11 mo go 27. Lebelela gape Segre "Family stability, social classes and values in traditional and industrial societies" 1975 Journal of Marriage and the Family431 mo go 431-432.
66 Temana ya 15(1) ya Molao.
67Temana ya 15(2) ya Molao.
68 Ibid.
70 Temana ya 17(2) ya Molao.
71Temana ya 17(3) ya Molao.
72 Temana ya 17(4) ya Molao.
73Temana ya 19(1) ya Molao.
74 Temana ya 19(2) ya Molao.
75 Temana ya 21(1) ya Molao.
76Temana ya 21(2) ya Molao.
77Temana ya 21(3) ya Molao.
78Ibid.
79Temana ya 21(4) ya Molao.
80Temana ya 21(5) ya Molao.
81Temana ya 21(7) ya Molao.
82 Temana ya 21(6) ya Molao.


text:
GO TLATŠA LE GO ROMELA DITAODIŠO TŠA MONGMOŠOMO
Na ke eng?
Mongmošomo o swanetše go romela poelanyo ya dipuku
ya go laetša tshedimošo ka moka ya palomoka ya tšhelete ya Motšhelo wa Bašomi [Lefela ka Ge o Gola (PAYE)], Lebi ya Tšwetšopele ya Mabokgoni (SDL), Tšhelete ya Inšorense ya Go felelwa ke Mošomo (UIF) le/goba Kgoketšo ya Motšhelo wa Khiro (ETI) tšeo di gogilwego goba di sa gogwago gape le tshedimošo ya disetifikeiti tša Motšhelo tša Mošomi le di [IRP5/IT3(a)] tše di dirilwego mo ngwageng wa motšhelo.
Taodišo ya Mongmošomo ya Kgwedi ka kgwedi (EMP201)
Maele a Bohlokwa kudu:
Bengmešomo ba ba amegago na le be le tseba gore le ka kleima ETI go thomelo ya lena ya EMP201? Go tseba ge eba o a amega goba go hwetša tshedimošo enngwe bala tshedimošo enngwe
.
Tšhelete yeo e gogilwego goba e sa gogwago ke mongmošomo e swanetše go lefelwa go Ditirelo tša Motšhelo tša Afrika Borwa (SARS) ka kgwedi ka kgwedi, ka go tlatša Taodišo ya Mongmošomo ya Kgwedi ka kgwedi (EMP201). EMP201 ke taodišo ya tefelo yeo mongmošomo a laodišago palomoka ya tefelo gammogo le dikabo tša PAYE, SDL, UIF le/goba ETI. Nomoro ya Tšhupetšo ya Tefelo e kgethegilego (PRN) e tla tlatšwa go EMP201, gomme e tla dirišwa go kgokaganya tefelo ya maleba le taodišo ya tefelo ya EMP201.
Ditaodišo tša Poelanyo ya dipuku tša Mongmošomo (EMP501, EMP601 le/goba EMP701)
Maele a Bohlokwa kudu:
Bengmošomo ba swanetše go romela dipeolanyo tša dipuku tša bona ka letšatši le le phatlaladitšwego go Kuranta ya Mmušo
.
E ama mongmošomo yo a romelago Taodišo ya Poelanyo ya dipuku ya Mongmošomo ya maleba (EMP501), Ditifikeiti tša Motšhelo tša Mošomi le di [IRP5/IT3(a)] tše di swanetšego go phatlalatšwa gomme ge go kgonega, Taodišo ya go Khansela Setifikeiti sa Motšhelo (EMP601) sa:
• Nako ya motšwaoswere – nako ya dikgwedi tše tshela go tloga ka 1 Matšhe go fihla ka 31 Agostose
• Nako ya ngwaga – ngwaga ka moka go tloga ka 1 Matšhe go fihla ka 28/29 Feberware.
Setifikeiti sa Motšhelo sa Mošomi [IRP5/IT3(a)]
Mongmošomo o swanetše go fa mošomi IRP5/IT3(a) moo moputso o lefetšwego goba o swanetšego go lefelwa. IRP5/IT3(a) e hlalosa moputso ka moka wa khiro wo o hweditšwego wa ngwaga wa kelo le dikgogelo ka moka.


text:
KAROLO 14
O ka Bontšha Bjang Gore o Botegela Jehofa?
Ema ka lehlakoreng la Modimo. 1 Petro 5:6-9
Phema go tšea karolo mekgweng yeo e sa dumelelanego le Beibele. Go nyakega sebete gore o dire bjalo.
O se ke wa itsenyatsenya ditabeng tša dipolitiki tša ditšhaba; ga di thekge Jehofa le Mmušo wa gagwe.
Dira kgetho e botse—theetša Modimo. Mateo 7:24, 25
Kopanela le Dihlatse tša Jehofa; di tla go thuša go batamela kgauswi le Modimo.
Tšwela pele o ithuta ka Modimo gomme o leke go kwa ditaelo tša gagwe.
Ge tumelo ya gago e šetše e matlafetše, o swanetše go ineela go Jehofa gomme o kolobetšwe.—Mateo 28:19.
Theetša Modimo. Bala Beibele gomme o kgopele Dihlatse tša Jehofa gore di go thuše go e kwešiša. Ke moka o diriše seo o ithutago sona. Ge o ka dira bjalo, o tla phela ka mo go sa felego.—Psalme 37:29.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Ghana
Nungua Police Checkpoint
Hse. No. J 348/4
Tema Beach Road
Nungua
ACCRA
GHANA
+233 30-701-0110
+233 30-2712-456
+233 30-2712-457
+233 30-2712-458
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Setwi, Seewe, Sega, Sedangme, Senzema, Sefrafra le Sedagaare. Go rekhotwa dilo tše di theetšwago le dibidio ka Setwi, Seewe le Sega. Ngwaga le ngwaga go agwa palomoka ya Diholo tša Mmušo tše 60 e bile go romelwa ditone tše diketekete tša dikgatišo nageng ka moka ya Ghana.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Kutollo 6:1-17
6 Ka bona ge Kwana+ e bula le lengwe la mahuto a šupago,+ ke moka ka kwa se sengwe sa dibopiwa tše di phelago tše nne+ se bolela ka lentšu le e kego ke modumo wa legadima se re: “Tlaa!”+2 Ka lebelela gomme ka bona pere e tšhweu;+ yo a e nametšego+ o be a swere bora;+ a newa mphapahlogo,+ a tšwela go yo fenya+ le go feleletša phenyo ya gagwe.+3 Ge e bula lehuto la bobedi, ka kwa sebopiwa se se phelago sa bobedi+ se re: “Tlaa!”4 Gwa tšwelela pere e nngwe ya mmala wa bohwibidu bja mollo; yo a e nametšego a dumelelwa go tloša khutšo lefaseng e le gore batho ba bolayane; a newa tšhoša e kgolo.+5 Ge e+ bula lehuto la boraro, ka kwa sebopiwa se se phelago sa boraro+ se re: “Tlaa!” Ka lebelela gomme ka bona pere e ntsho; yo a e nametšego o be a swere sekala+ ka seatla sa gagwe.6 Ka kwa seo se kwagalago eka ke lentšu gare+ ga dibopiwa tše di phelago tše nne,+ se re: “Khilograma ya korong ke tenariase,*+ dikhilograma tše tharo tša garase* ke tenariase; o se ke wa senya makhura a mohlware le beine.”+7 Ge e bula lehuto la bone, ka kwa lentšu la sebopiwa se se phelago+ sa bone le re: “Tlaa!”8 Ka lebelela gomme ka bona pere e tshehla; yo a e nametšego o bitšwa Lehu. Bodulabahu*+ bo be bo mo latela kgauswiuswi. Ba ile ba newa matla godimo ga karolo ya bone ya lefase gore ba bolaye ka tšhoša+ le ka tlhaelelo ya dijo+ le ka bolwetši bjo bo bolayago le ka dibata tša naga.+9 Ge e bula lehuto la bohlano, ka bona ka tlase ga aletare+ meoya+ ya ba bolailwego+ ka baka la lentšu la Modimo le ka baka la bohlatse+ bjo ba bo neilego.10 Ba goeletša ka lentšu le le hlabošago ba re: “Mmuši+ Morena yo mokgethwa le wa therešo,+ o tla ahlola+ neng le go lefeletša madi+ a rena godimo ga bao ba dulago lefaseng?”11 Yo mongwe le yo mongwe wa bona a newa seaparo se setelele se sešweu;+ ba botšwa gore ba khutše lebakanyana, go fihla ge go feletše palo ya bahlankagotee le bona le bana babo bona bao ba bego ba tla tloga ba bolawa+ go etša ge le bona ba bolailwe.12 Ka bona ge e bula lehuto la botshelela, go eba le tšhišinyego e kgolo ya lefase; letšatši la swifala la etša lešela la mokotla+ leo le dirilwego ka boya* gomme kgwedi ka moka ya ba bjalo ka madi,+13 dinaledi tša legodimo tša wela lefaseng go etša ge mogo o šišinywa ke phefo e kgolo gomme o hlohlorega mago a wona a sa butšwago.14 Legodimo la široga go etša lengwalo la go phuthwa ge le menwa+ gomme dithaba tšohle le dihlakahlaka tšohle tša tlošwa madulong a tšona.+15 Dikgoši tša lefase le bahlankedi ba ba phagamego le balaodi ba bahlabani le bahumi le ba matla le mohlanka yo mongwe le yo mongwe le motho yo mongwe le yo mongwe yo a lokologilego ba khuta ka maweng le maswikeng+ a dithaba.16 Ba re go dithaba le maswika: “Re weleng+ le re khutiše sefahlegong sa Yo a dutšego sedulong sa bogoši+ le bogaleng bja Kwana,+17 gobane letšatši le legolo+ la bogale bja bona+ le tlile, gomme ke mang yo a ka kgonago go ema?”+


text:
Dipalomoka tša 2015
Diofisi tša Makala tša Dihlatse tša Jehofa: 89
Palo ya Dinaga tše di Begago: 240
Palo ya Diphuthego: 118 016
Bao ba Bilego Gona Segopotšong Lefaseng ka Moka: 19 862 783
Bao ba Jelego Segopotšong Lefaseng ka Moka: 15 177
Tlhora ya Bagoeledi Tirelong ya Mmušo: 8 220 105
Palogare ya Bagoeledi Bao ba Begago Kgwedi le Kgwedi: 7 987 279
Koketšego Yeo e Bilego Gona go Feta ka 2014: 1,5%
Palo ya Bao ba Kolobeditšwego: 260 273
Palogare ya Babulamadibogo ba go Thuša Kgwedi le Kgwedi: 443 504
Palogare ya Babulamadibogo ba ka Mehla Kgwedi le Kgwedi: 1 135 210
Diiri Tšeo di Feditšwego Tšhemong: 1 933 473 727
Palogare ya Dithuto tša Magae tša Beibele Kgwedi le Kgwedi: 9 708 968
Ngwageng wa tirelo wa 2015, Dihlatse tša Jehofa di dirišitše diranta tša ka godimo ga tše 3 441 000 000 go hlokomela babulamadibogo ba ba kgethegilego, baromiwa le balebeledi ba basepedi dikabelong tša bona tirelong ya tšhemo. Lefaseng ka moka, badiredi ba kgethilwego ba 26 011 ba hlankela diofising tša makala. Ka moka ga bona ke ditho tša Mokgatlo wa Lefase ka Bophara wa Dihlatse tša Jehofa tše di Lego Tirelong e Kgethegilego ya Nako e Tletšego.


text:
KAROLO 1
Re Theetša Modimo Bjang?
Modimo o diriša Beibele go boledišana le rena. 2 Timotheo 3:16
Modimo wa therešo o laetše batho gore ba ngwale dikgopolo tša gagwe ka pukung e tee e kgethwa. Puku yeo ke Beibele. E hupere tsebišo e bohlokwa yeo Modimo a nyakago gore o e tsebe.
Modimo o tseba seo se re loketšego e bile ke yena Mothopo wa bohlale ka moka. Ge o ka mo theetša, o tla ba bohlale e le ka kgonthe.—Diema 1:5.
Modimo o nyaka gore motho yo mongwe le yo mongwe mo lefaseng a bale Beibele. Ga bjale e hwetšagala ka maleme a mantši.
Ge e ba o nyaka go theetša Modimo, o swanetše go bala Beibele o be o e kwešiše.
Batho kae le kae ba a theetša. Mateo 28:19
Dihlatse tša Jehofa di ka go thuša gore o kwešiše Beibele.
Di ruta therešo mabapi le Modimo lefaseng ka moka.
Ga go nyakege gore o lefe bakeng sa thuto ye. O ka ithuta gape ka Modimo Holong ya Mmušo ya Dihlatse tša Jehofa ya lefelong la geno.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 1:1-80
1 Batho ba bantši ba lekile go kgoboketša pego ya ditaba+ tšeo re di dumelago ka mo go tletšego.2 Ba bangwe bao go tloga mathomong+ e bilego dihlatse tše di bonego ka mahlo+ le bao ba tsebatšago lentšu+ la Modimo ba re tlišeditše tšona.3 Le nna ke phethile ka gore, ka ge ke latišišitše dilo ka moka go tloga mathomong ka mo go nepagetšego, ke go ngwalele tšona ka go latelana ga tšona ka go kwagala,+ wena Theofilo+ yo a hlomphegago kudu,+4 gore o tsebe ka botlalo therešo ya dilo tšeo o di rutilwego ka molomo.+5 Mehleng ya Heroda,*+ e lego kgoši ya Judea, go be go na le moperisita yo mongwe yo a bitšwago Sakaria wa sehlopha* sa Abija,+ gomme o be a na le mosadi yo a tšwago go ba leloko la Arone,+ leina la gagwe e le Elisabetha.6 Bobedi bja bona ba be ba lokile+ pele ga Modimo ka baka la go sepela ba se na bosodi+ go ya ka go dumelelana le ditaelo+ le dinyakwa ka moka tša molao+ wa Jehofa.+7 Eupša ba be ba se na ngwana, gobane Elisabetha e be e le moopa,+ e bile bobedi bja bona ba be ba šetše ba tšofetše.8 Bjale ge a be a hlankela e le moperisita kabelong ya sehlopha sa gagwe+ pele ga Modimo,9 go ya ka tlwaelo yeo e bego e le gona ya boperisita e ile ya ba nako ya gagwe ya gore a thuntšhe diorelo+ ge a tsena tempeleng ya Jehofa,+10 lešaba ka moka la batho le be le rapela ka ntle nakong ya go thuntšha diorelo.+11 Morongwa wa Jehofa o ile a iponagatša go yena, a eme ka lehlakoreng le letona la aletare ya diorelo.+12 Eupša Sakaria o ile a tshwenywa ke seo a se bonago, a welwa ke poifo.+13 Lega go le bjalo, morongwa a re go yena: “Se boife Sakaria, gobane topo ya gago e kwelwe,+ mosadi wa gago Elisabetha o tla go belegela morwa gomme leina la gagwe o mmitše Johane.+14 Wena o tla thaba wa hlalala, ba bantši ba tla thabela+ go belegwa ga gagwe,15 gobane e tla ba yo mogolo pele ga Jehofa.+ Eupša a se nwe beine goba seno se bogale le gatee.+ O tla tlala moya o mokgethwa go tloga ge a belegwa;+16 o tla sokollela ba bantši ba barwa ba Isiraele go Jehofa+ Modimo wa bona.17 Le gona o tla Mo eta pele ka moya wa Eliya+ le matla a gagwe, gore a sokollele dipelo+ tša botatago bana go bana le go sokollela bao ba sa kwego bohlaleng bjo bo holago bja baloki, e le go lokišetša Jehofa+ batho ba itokišitšego.”+18 Sakaria a re go morongwa: “Nka kgodišega bjang ka se? Gobane ke tšofetše+ gomme le mosadi wa ka nywaga e šetše e ile.”19 Morongwa ge a fetola a re go yena: “Ke nna Gabariele+ yo ka mehla a lego pele ga Modimo, ke romilwe gore ke bolele+ le wena le go go tsebiša ditaba tše dibotse tša dilo tše.20 Eupša bona, o tla ba semumu+ wa se kgone go bolela go ba go fihla letšatšing leo dilo tše di diregago ka lona, gobane ga se wa dumela mantšu a ka ao a tlago go phethagala nakong ya ona e beilwego.”21 Ka nako yeo batho bona ba be ba letetše Sakaria,+ ba makatšwa ke go diega ga gagwe tempeleng.22 Eupša ge a etšwa o be a sa kgone go bolela le bona, ba lemoga gore o bone pono+ tempeleng. A ba direla dika eupša a fo fela e le semumu.23 Bjale ge matšatši a tirelo ya gagwe e kgethwa a fedile,+ a ya gae.24 Eupša ka morago ga matšatši ao, Elisabetha mosadi wa gagwe a ima,+ a ikuta dikgwedi tše hlano, a re:25 “Ye ke tsela yeo Jehofa a ntirilego ka yona matšatšing a ge a ntlhokometše gore a tloše kgobogo ya ka bathong.”+26 Kgweding ya gagwe ya botshelela morongwa Gabariele+ a rongwa ke Modimo motseng wa Galilea o bitšwago Natsaretha,27 go kgarebe yeo e beeleditšwego ke monna yo a bitšwago Josefa wa ntlo ya Dafida, leina la kgarebe+ yeo e be e le Maria.+28 Ge Gabariele a fihla pele ga gagwe a re: “Dumela,+ wena yo a ratilwego kudu, Jehofa+ o na le wena.”+29 Eupša o ile a tshwenywa kudu ke mantšu ao gomme a leka go kwešiša gore ye ke tumedišo ya mohuta mang.30 Ka gona, morongwa a re go yena: “Se boife, Maria, gobane Modimo o go ratile.+31 Tseba gore o tla ima wa belega morwa,+ leina la gagwe o mmitše Jesu.+32 Yena yoo e tla ba yo mogolo+ gomme o tla bitšwa Morwa wa Yo Godimodimo;+ Jehofa Modimo o tla mo nea sedulo sa bogoši+ sa Dafida tatagwe,+33 o tla buša e le Kgoši ntlong ya Jakobo ka mo go sa felego gomme Mmušo wa gagwe o ka se fele.”+34 Eupša Maria a re go morongwa: “Se se tla direga bjang, gobane ga se ka ka ka robala+ le monna?”35 Morongwa ge a araba a re go yena: “Moya o mokgethwa+ o tla theogela go wena gomme matla a Yo Godimodimo a tla go aparetša. Ka baka leo, le yo a tlago go belegwa o tla bitšwa yo mokgethwa,+ Morwa wa Modimo.+36 Tseba gore Elisabetha motswalo wa gago le yena o imile morwa botšofading bja gagwe gomme ye ke kgwedi ya gagwe ya botshelela, yena yo go thwego ke moopa,+37 gobane go Modimo ga go mantšu ao a ka se phethagatšwego.”+38 Ke moka Maria a re: “Bona, nna lekgoba la Jehofa!+ A go ntiragalele go ya ka mantšu a gago.” Ge a re’alo morongwa a tloga go yena.39 Ka gona, matšatšing a Maria a ema a ya nageng ya dithaba ka go akgofa, motseng wa Juda,40 a tsena lapeng la Sakaria a dumediša Elisabetha.41 Bjale ge Elisabetha a ekwa tumedišo ya Maria, lesea le le lego ka popelong ya gagwe la tshela, gomme Elisabetha a tlala moya o mokgethwa,42 a goeletša ka lentšu le le hlabošago a re: “O šegofaditšwe gare ga basadi, le seenywa sa popelo ya gago se šegofaditšwe!+43 Ka gona, go tla bjang gore ke be le tokelo ye ya gore mmago Morena wa ka+ a tle go nna?44 Gobane tseba gore ge lentšu la tumedišo ya gago le kwala ditsebeng tša ka, lesea le le lego popelong ya ka le ile la tshela ka go hlalala kudu.+45 Gape go thaba yo a dumetšego, gobane dilo tšeo a di boditšwego di etšwa go Jehofa+ di tla phethega ka botlalo.”+46 Ke moka Maria a re: “Moya wa ka o godiša Jehofa,+47 moya wa ka o ka se lese go hlalalela+ Modimo Mophološi wa ka,+48 gobane o bone boemo bja tlase bja nna lekgoba la gagwe.+ Gobane go tloga bjale go ya pele meloko ka moka e tla re ke yo a thabilego,+49 gobane Modimo yo matla o ntiretše ditiro tše kgolo, leina la gagwe ke le lekgethwa,+50 kgaugelo ya gagwe e go bao ba mmoifago melokong le melokong.+51 O dirile mediro e matla ka letsogo la gagwe;+ o šwalalantše bao ba ikgogomošago boikemišetšong bja dipelo tša bona.+52 O fološitše banna ba matla+ didulong tša bogoši gomme a godiša ba ikokobeditšego;+53 o khorišitše ba swerwego ke tlala ka tše dibotse,+ a gomiša bao ba bego ba na le mahumo ba le feela.+54 O thušitše Isiraele mohlanka+ wa gagwe, gore a gopole kgaugelo+55 yeo e bontšhitšwego Aborahama le peu ya gagwe ka mo go sa felego. Se ke seo a se boditšego borakgolokhukhu ba rena.”+56 Ke moka Maria a dula le yena mo e ka bago dikgwedi tše tharo gomme a boela ga gabo.57 Bjale nako ya gore Elisabetha a belege ya fihla, a belega morwa.58 Baagišani le metswalo ya gagwe ba kwa gore Jehofa o godišitše kgaugelo+ ya gagwe go yena gomme ba thaba+ le yena.59 Ka letšatši la seswai ba tla go bolotša ngwana+ yoo gomme ba be ba tla mmitša ka leina la tatagwe, Sakaria.60 Eupša mmagwe a araba a re: “Aowaowaa! O tla bitšwa Johane.”61 Ge a re’alo ba re go yena: “Ga go yo a bitšwago ka leina le gare ga metswalo ya gago.”62 Ke moka ba botšiša tatagwe ka go dira ditšhupetšo gore o nyaka gore a bitšwe mang.63 A kgopela letlapa gomme a ngwala gore: “Leina la gagwe ke Johane.”+ Ka moka ba makatšwa ke seo.64 Ka yona nako yeo molomo wa gagwe wa bulega+ le leleme la gagwe la rarologa gomme a thoma go bolela, a tumiša Modimo.65 Poifo ya wela bohle bao ba bego ba dula tikologong ya gabo bona, nageng ka moka ya dithaba ya Judea gwa thoma go bolelwa ka dilo tše ka moka,66 gomme bohle ba ba kwelego ba lota se dipelong tša bona+ ba re: “Ngwana yo gabotse e tlo ba’ng?” Gobane letsogo+ la Jehofa le be le tloga le na le yena.67 Sakaria tatagwe a tlala moya o mokgethwa,+ a porofeta+ a re:68 “A go tumišwe Jehofa, yena Modimo wa Isiraele,+ gobane o etše hloko batho ba gagwe+ gomme a ba hlakodiša.+69 O re tsošeditše mophološi yo matla*+ ntlong ya Dafida mohlanka wa gagwe,70 go etša ge ka molomo wa baporofeta ba gagwe ba bakgethwa ba kgale,+ a boletše71 gore re tla phološwa manabeng a rena le seatleng sa bohle ba ba re hloilego,+72 gore a gaugele borakgolokhukhu ba rena le go gopola kgwerano+ ya gagwe e kgethwa,73 e lego keno yeo a e enetšego Aborahama rakgolokhukhu wa rena,+74 gore ka morago ga ge re hlakodišitšwe diatleng tša manaba,+ a re nee tokelo ya go mo direla tirelo e kgethwa ka ntle le poifo,+75 re dira bjalo ka potego le toko pele ga gagwe mehleng ya rena yohle.+76 Eupša ge e le wena ngwana yo monyenyane, o tla bitšwa moporofeta wa Yo Godimodimo, gobane o tla sepela pele ga Jehofa bakeng sa go lokiša ditsela tša gagwe,+77 go nea batho ba gagwe tsebo ya phološo ka go ba lebalela dibe,+78 ka baka la lešoko le legolo la Modimo wa rena. Lešoko le le le tšwago godimo+ le tla ba bjalo ka seetša se se phadimago ka mahube,+79 go bonegela bao ba dutšego leswiswing le moriting wa lehu+ le go hlahla dinao tša rena ka katlego tseleng ya khutšo.”80 Ngwana yoo a tšwela pele a gola+ a matlafala moyeng gomme a dula a le leganateng go ba go fihla a ipontšha phatlalatša go Isiraele.


text:
News
Tabakgolo: Illegal Mining
Meepo yeo e sego molaong
Ge ikonomi ya naga e fokola seo se bolela gore le hlokego ya mešomo e tla gakalela pele ka nageng ya kekela diprovincing ya ba ya fihla le dimasepaleng.Province ya Limpopo ngwageng wa go feta e ile ya swara Summit yeo go yona go bego go logišanwa maano a gore go ka hlatlosa bjang seemo sa ikonomi ya province. Province ye ekile ya bitšwa province ya go huma ka baka la merero ya tša temo gomme lehono mahlo ka moka a lebeletše yona province ye bjalo ka ge e na le lepanta le meepo yeo ntle le pelaelo e hloletšego bontši bja batho mešomo.Meepo yeo e bonala ka boati ka mmasepaleng wa selete wa ga Sekhukhune, di tikologong tša go etša Tubatse gola Burgersfort,Driekop, Atok le ka mmasepaleng wa selete wa Waterberg gola Mapela gammogo le ka kua Baphalaborwa. Ge re sa thakgaletše gore meepo ye e tla tliša kimollo ya hlokego ya mesomo ka provincing, go thoma go runya taba ya meepo yeo e sego molaong/illegal mining yeo e thomilego go tswikinya mosela gona mo Limpopo.
ADVERTISEMENT


text:
MAMETLETŠO
Letšatši la Kahlolo—Ke Eng?
O NAGANA eng ge go bolelwa ka Letšatši la Kahlolo? Ba bantši ba nagana gore batho ba dimilione tše dikete ba tla tlišwa pele ga sedulo sa bogoši sa Modimo ka o tee ka o tee. Ge ba le moo, yo mongwe le yo mongwe wa bona o tla ahlolwa. Ba bangwe ba bona ba tla putswa ka paradeise ya legodimong gomme ba bangwe ba tla ahlolelwa tlhokofatšo ya ka mo go sa felego. Lega go le bjalo, Beibele e hlalosa taba e fapanego kudu ya lebaka le la nako. Lentšu la Modimo le hlalosa letšatši le e se nako e tšhošago, eupša e le nako ya kholofelo le tsošološo.
Go Kutollo 20:11, 12, re bala tlhaloso ya moapostola Johane ya Letšatši la Kahlolo ge a re: “Ka bona sedulo sa bogoši se segolo se sešweu le yo a dutšego go sona. Lefase le legodimo tša tšhaba pele ga gagwe, gwa se be le bodulo bjo bo hwetšwago bakeng sa tšona. Ka bona bahu ba bagolo le ba banyenyane ba eme pele ga sedulo sa bogoši, gomme mangwalo a go phuthwa a bulwa. Eupša lengwalo le lengwe la go phuthwa la bulwa; ke lengwalo la go phuthwa la bophelo. Bahu ba ahlolwa ka dilo tšeo di ngwadilwego mangwalong a go phuthwa go ya ka ditiro tša bona.” Moahlodi yo go bolelwago ka yena mo ke mang?
Jehofa Modimo ke yena Moahlodi yo a phagamego wa batho. Lega go le bjalo, ga se yena a dirago modiro wa go ahlola. Go ya ka Ditiro 17:31, moapostola Paulo o boletše gore Modimo “o beile letšatši leo ka lona a rerago go ahlola ka toko lefase leo go agilwego go lona a diriša motho yo a mmeilego.” Jesu Kriste yo a tsošitšwego ke yena Moahlodi yo a beilwego. (Johane 5:22) Lega go le bjalo, Letšatši la Kahlolo le thoma neng? Le tlo tšea nako e kaaka’ng?
Puku ya Kutollo e bontšha gore Letšatši la Kahlolo le thoma ka morago ga ntwa ya Haramagedone, ge tshepedišo ya Sathane lefaseng e tla be e fedišitšwe. * (Kutollo 16:14, 16; 19:19–20:3) Ka morago ga Haramagedone, Sathane le batemona ba gagwe ba tla tswalelelwa sekoting ka nywaga e sekete. Ka nako yeo, baja-bohwa ba legodimong ba 144 000 e tla ba baahlodi gomme ba tla buša “e le dikgoši le Kriste ka nywaga e sekete.” (Kutollo 14:1-3; 20:1-4; Ba-Roma 8:17) Letšatši la Kahlolo ga se tiragalo feela e fetago ka lebelo e tšeago feela diiri tše 24. Le tšea nywaga e sekete.
Nakong yeo ya nywaga e sekete, Jesu Kriste o tla “ahlola ba ba phelago le ba ba hwilego.” (2 Timotheo 4:1) “Ba ba phelago” e tla ba “lešaba le legolo” leo le phologago Haramagedone. (Kutollo 7:9-17) Moapostola Johane le yena o bone “bahu . . . ba eme pele ga sedulo sa bogoši” sa kahlolo. Go etša ge Jesu a holofeditše, “bao ba lego mabitleng a kgopotšo ba [tla] kwa lentšu la [Kriste] gomme ba tšwa,” ka tsogo. (Johane 5:28, 29; Ditiro 24:15) Eupša bohle ba tla ahlolwa motheong ofe?
Go ya ka pono ya moapostola Johane, ‘mangwalo a go phuthwa a ile a bulwa’ gomme “bahu ba ahlolwa ka dilo tšeo di ngwadilwego mangwalong a go phuthwa go ya ka ditiro tša bona.” Na mangwalo a a go phuthwa ke pego ya mediro ya batho ya nakong e fetilego? Aowa, kahlolo e ka se lebiše tlhokomelo go seo batho ba se dirilego pele ba e-hwa. Re tseba seo bjang? Beibele e re: “Yo a hwilego o hunologile sebeng sa gagwe.” (Ba-Roma 6:7) Ge re bolela ka tsela ya seswantšhetšo, bao ba tsošitšwego ba tla boela bophelong dibe tša bona tša nakong e fetilego di lebetšwe. Ka gona mangwalo a go phuthwa a swanetše go ba a emela dilo tše di oketšegilego tšeo Modimo a di nyakago. E le gore ba phele ka mo go sa felego, baphologi ba Haramagedone le bao ba tsošitšwego ba tla swanelwa ke gore ba kwe ditaelo tša Modimo, go akaretša dinyakwa le ge e le dife tše difsa tšeo Jehofa a ka di utollago nakong ya nywaga e sekete. Ka gona, batho ba tla ahlolwa motheong wa seo ba se dirago nakong ya Letšatši la Kahlolo.
Letšatši la Kahlolo le tla nea batho ba dimilione tše dikete sebaka sa bona sa pele sa gore ba ithute ka thato ya Modimo le gore ba dumelelane le yona. Se se bolela gore go tla dirwa modiro o mogolo kudu wa go ruta. Ka kgonthe, ‘ba ba agilego mo lefaseng ba tla rutwa toko.’ (Jesaya 26:9) Lega go le bjalo, ga se bohle bao ba tlago go ikemišetša go phela ka go dumelelana le thato ya Modimo. Jesaya 26:10 e re: “Yo mobe—le xo setšwa—xa a ithute tokô; le mo naxeng ya mekxwa e mebotse ó fo senya; boxolo bya Morêna xa’ bo bône.” Batho ba ba babe ba tla fedišetšwa sa ruri nakong ya Letšatši la Kahlolo.—Jesaya 65:20.
Mafelelong a Letšatši la Kahlolo, batho bao ba phologilego ba tla “phela” ka mo go feletšego e le batho ba phethagetšego. (Kutollo 20:5) Ka gona Letšatšing la Kahlolo batho ba tla tsošološetšwa boemong bja bona bja mathomong bjo bo phethagetšego. (1 Ba-Korinthe 15:24-28) Ke moka go tla ba le teko ya mafelelo. Sathane o tla lokollwa moo a bego a tswaleletšwe gona gomme a dumelelwa gore a leke go fora batho la mafelelo. (Kutollo 20:3, 7-10) Bao ba mo ganetšago ba tla bona go phethagala ka mo go feletšego ga kholofetšo ya Beibele e rego: “Baloki e ba beng ba naxa, ba dula mo xo yôna ka mehla le ka mehla.” (Psalme 37:29) Ee, Letšatši la Kahlolo e tla ba tšhegofatšo bathong bohle bao ba botegago!
^ ser. 6 Ge e le mabapi le Haramagedone, hle bona Insight on the Scriptures, Bolumo 1, matlakala 594-5, 1037-8 le kgaolo 20 ya Rapela Modimo a Nnoši wa Therešo, tšeo ka bobedi di gatišitšwego ke Dihlatse tša Jehofa.
Ithute ka mo go Oketšegilego
MOROKAMI
“Bofelo”
—Bo Bolela Eng?
Na o be o tseba gore seo Beibele e se boelago ka “bofelo” ge e le gabotse ke ditaba tše dibotse?